**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 7 Ιουλίου 2020, ημέρα Τρίτη και ώρα 13.05΄στην Αίθουσα Γερουσίας, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία της Αντιπροέδρου αυτής, κυρίας Σοφίας Βούλτεψη, με θέμα ημερήσιας διάταξης: Συνέχιση της επεξεργασίας και εξέτασης του σχεδίου νόμου του Υπουργείου Ψηφιακής Διακυβέρνησης «Επιτάχυνση και απλούστευση της ενίσχυσης οπτικοακουστικών έργων, ενίσχυση της ψηφιακής διακυβέρνησης και άλλες διατάξεις» (2η συνεδρίαση – ακρόαση εξωκοινοβουλευτικών προσώπων).

Στη συνεδρίαση παρέστησαν ο κ. Γρηγόρης Ζαριφόπουλος, Υφυπουργός Ψηφιακής Διακυβέρνησης, ο κ. Γεώργιος Γεωργαντάς, Υφυπουργός Ψηφιακής Διακυβέρνησης, καθώς και αρμόδιοι υπηρεσιακοί παράγοντες.

Επίσης, εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης (άρθρο 38§9), οι κ.κ. Γιώτα Παπαρίδου, Πρόεδρος Δ.Σ. του Συνδέσμου Επιχειρήσεων Πληροφορικής και Επικοινωνίας Ελλάδος, Παναγιώτης Παπαχατζής, Πρόεδρος Δ.Σ. του Συνδέσμου Ανεξάρτητων Παραγωγών Οπτικοακουστικού Έργου (ΣΑΠΟΕ), Πέννυ Παναγιωτοπούλου, Πρόεδρος Δ.Σ. της Ένωσης Σκηνοθετών Παραγωγών Ελληνικού Κινηματογράφου (ΕΣΠΕΚ), Γεώργιος Τσεμπερόπουλος, Πρόεδρος Δ.Σ. Ελληνικής Ακαδημίας Κινηματογράφου (ΕΑΚ), Ανδρέας Τσιλιφώνης, Πρόεδρος Δ.Σ. Ένωσης Παραγωγών Οπτικοακουστικών Έργων PACT, Πάνος Κουάνης, Πρόεδρος και Διευθύνων Σύμβουλος του Εθνικού Κέντρου Οπτικοακουστικών Μέσων και Επικοινωνίας Α.Ε. (ΕΚΟΜΕ), Παντελεήμονας Μητρόπουλος, Γενικός Διευθυντής του Ελληνικού Κέντρου Κινηματογράφου (ΕΚΚ), Ανδρομάχη Αρβανίτη, Α΄ Γενική Γραμματέας του Δ.Σ. της Ένωσης Τεχνικών Ελληνικού Κινηματογράφου και Τηλεόρασης Οπτικοακουστικών Μέσων (ΕΤΕΚΤ-ΟΤ), Γεώργιος Στεφανόπουλος, Γενικός Διευθυντής της Ένωσης Εταιριών Κινητής Τηλεφωνίας, Κωνσταντίνος Μενουδάκος, Πρόεδρος της Αρχής Προστασίας Δεδομένων Προσωπικού Χαρακτήρα, Παναγιώτης Κυριακουλάκος, Αντιπρόεδρος του Δ.Σ. της ΑΣΙΦΑ ΕΛΛΑΣ – Ελληνική Ένωση Κινουμένων Σχεδίων, Όλγα Βερικάκη, Α΄ Αντιπρόεδρος του Συνδέσμου Κοινωνικών Λειτουργών Ελλάδος (ΣΚΛΕ).

Η Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Βούλτεψη Σοφία, Ταγαράς Νικόλαος, Αυλωνίτης Αλέξανδρος – Χρήστος, Γεροβασίλη Όλγα, Κάτσης Μάριος, Δελής Ιωάννης, Χήτας Κωνσταντίνος και Αδαμοπούλου Αγγελική.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Κυρίες και κύριοι συνάδελφοι, ξεκινά η συνεδρίασή μας, με την οποία συνεχίζουμε την επεξεργασία κι εξέταση του σχεδίου νόμου του Υπουργείου Ψηφιακής Διακυβέρνησης «Επιτάχυνση και Απλούστευση της Ενίσχυσης Οπτικοακουστικών Έργων, Ενίσχυση της Ψηφιακής Διακυβέρνησης και άλλες διατάξεις». Η σημερινή είναι η δεύτερη συνεδρίασή μας και αφορά στην ακρόαση εξωκοινοβουλευτικών προσώπων.

Θα ξεκινήσουμε, αμέσως, με τους εξωκοινοβουλευτικός φορείς που μας κάνουν την τιμή, να βρίσκονται κοντά μας μέσω τηλεδιάσκεψης. Θα ξεκινήσω με την κυρία Γιώτα Παπαρίδου, η οποία είναι Πρόεδρος του Διοικητικού Συμβουλίου του Συνδέσμου Επιχειρήσεων Πληροφορικής και Επικοινωνίας Ελλάδος κι επειδή η κυρία Παπαρίδου μας έχει ενημερώσει ότι έχει μια ανειλημμένη υποχρέωση και θα χρειαστεί, να φύγει, ας δουν οι Εισηγητές, αν έχουν, να της απευθύνουν κάποιο ερώτημα, να γίνει αυτό επιτόπου, για να μπορέσουμε, να συνεχίσουμε με τους υπόλοιπους φορείς.

Κυρία Παπαρίδου μας ακούτε;

Δεν είναι μέσα η κυρία Παπαρίδου, οπότε προχωρώ στον κ. Παναγιώτη Παπαχατζή, ο οποίος είναι Πρόεδρος του Διοικητικού Συμβουλίου του Συνδέσμου Ανεξάρτητων Παραγωγών Οπτικοακουστικού Έργου (ΣΑΠΟΕ).

Κύριε Παπαχατζή, μας ακούτε;

**ΠΑΝΑΓΙΩΤΗΣ ΠΑΠΑΧΑΤΖΗΣ (Πρόεδρος Δ.Σ. του Συνδέσμου Ανεξάρτητων Παραγωγών Οπτικοακουστικού Έργου (ΣΑΠΟΕ)):** Σας ακούω.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Ωραία. Έχετε τον λόγο για 5 λεπτά, κ. Παπαχατζή.

**ΠΑΝΑΓΙΩΤΗΣ ΠΑΠΑΧΑΤΖΗΣ (Πρόεδρος Δ.Σ. του Συνδέσμου Ανεξάρτητων Παραγωγών Οπτικοακουστικού Έργου (ΣΑΠΟΕ)):** Σε γενικές γραμμές, οι προτεινόμενες τροποποιήσεις νόμου 4487 / 2017 είναι ικανοποιητικές. Είναι, όμως, κι αναγκαίες μετά την διετή εφαρμογή του νόμου, που είχαμε.

Εμείς, σα Σύνδεσμος Ανεξάρτητων Παραγωγών Οπτικοακουστικών Έργων (ΣΑΠΟΕ), προτείνουμε δύο σημαντικές προσθήκες στο νόμο ή αλλαγές - όπως θέλετε. Το πρώτο είναι ότι προτείνουμε την ενίσχυση με 45% επί των επιλέξιμων δαπανών μόνο για τους αλλοδαπούς, που έρχονται στην Ελλάδα, για να κάνουν γυρίσματα, προκειμένου, να γίνει η χώρα μας ακόμα πιο ανταγωνιστική ως προορισμός γυρισμάτων. Ένα είναι αυτό το σημείο.

Το δεύτερο σημείο, που είναι, επίσης, σημαντικό, ειδικά, για τις ξένες παραγωγές όλο και περισσότερο - μιλάω για το στούντιο, για τις ταινίες των στούντιο, δηλαδή - έχουν ζητήσει όλα τα στούντιο και μάλιστα, έχει γίνει, αν δεν κάνω λάθος και η συνάντησή των ανθρώπων της Universal με τον κ. Πιερρακάκη, να καλύπτει ο ΕΚΟΜΕ ένα μέρος των above the line εξόδων. Δηλαδή, μπορούμε, να καλύπτουμε τους δύο βασικούς ηθοποιούς της κάθε ταινίας με ποσοστό μέχρι 15% έως 20% το πολύ, με την προϋπόθεση, όμως, ότι οι επιλέξιμες δαπάνες στην Ελλάδα, να μην είναι κάτω από 10 εκατομμύρια. Αυτό θα μας βοηθήσει πάρα πολύ στην προβολή της χώρας, γιατί εάν έρθουν ηθοποιοί του βεληνεκούς του Μπραντ Πιτ ή άλλων διάσημων ηθοποιών του Χόλυγουντ, καταλαβαίνετε τη μεγάλη προβολή, που θα έχει η χώρα μας.

Αυτές είναι οι αλλαγές που προτείνουμε σε σχέση με τις ξένες παραγωγές.

Η δεύτερη τροποποίηση έχει να κάνει με την ΕΡΤ. Συμφωνούμε ότι η ΕΡΤ μπορεί να συμμετέχει στο cash rebate για τις τηλεοπτικές σειρές, οπότε δεν θεωρείται κρατική ενίσχυση η συμμετοχή της στις σειρές, αλλά το ίδιο πρέπει να συμβεί και στις ταινίες. Αυτή τη στιγμή όταν η ΕΡΤ συμμετέχει σε συμπαραγωγή μιας ελληνικής ταινίας, θεωρείται μέχρι σήμερα κρατική ενίσχυση, ενώ δεν πρέπει να είναι κρατική ενίσχυση. Και αυτό γιατί πανευρωπαϊκά κανένας δημόσιος τηλεοπτικός οργανισμός, η συμμετοχή τους στις παραγωγές δεν θεωρείται κρατική ενίσχυση.

Άρα, λοιπόν, θεωρούμε ότι πρέπει να εξαιρεθεί η ΕΡΤ ως κρατική ενίσχυση η συμμετοχή στις ειδικές παραγωγές.

Ένα τρίτο και τελειώνω. Μία αλλαγή που ζητάμε είναι να υπάρξει προϋπόθεση υπαγωγής των τηλεοπτικών σειρών των επίγειων και συνδρομητικών καναλιών (ακατάληπτο) με την προϋπόθεση ακριβώς να είναι η συμμετοχή τους στην παραγωγή των ταινιών. Να ενισχύσουν δηλαδή τον ελληνικό κινηματογράφο. Δεν έχω να προσθέσω κάτι άλλο.

Σας ευχαριστώ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει η κυρία Πέννυ Παναγιωτοπούλου, Πρόεδρος ΔΣ της Ένωσης Σκηνοθετών Παραγωγών Ελληνικού Κινηματογράφου (ΕΣΠΕΚ). Κυρία Παναγιωτοπούλου, μας ακούτε;

**ΠΕΝΝΥ ΠΑΝΑΓΙΩΤΟΠΟΥΛΟΥ (Πρόεδρος Δ.Σ. της Ένωσης Σκηνοθετών Παραγωγών Ελληνικού Κινηματογράφου (ΕΣΠΕΚ)):** Σας ακούω.

Εμείς σε γενικές γραμμές συμφωνούμε με την κατεύθυνση του καινούριου νόμου του Υπουργείου Ψηφιακής Διακυβέρνησης. Εκείνο που θέλω να παρατηρήσω είναι ότι, θα πρέπει με κάποιο τρόπο τα κανάλια για να συμμετέχουν, όπως σας είπε ο κ. Παπαχατζής, να συνεισφέρουν από τα έσοδά τους για το 1,5% για τις ταινίες.

 Επίσης, όπως το έθιξε και ο κ. Παπαχατζής προηγουμένως……………. δημόσιος, αλλά ιδιωτικός τομέας στις χρηματοδοτήσεις, επίσης. Αυτές είναι οι δύο παρατηρήσεις της ΕΣΠΕΚ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Επειδή οι παρατηρήσεις σας δεν μπόρεσαν να ακουστούν, μπορείτε να επαναλάβετε το δεύτερο;

**ΠΕΝΝΥ ΠΑΝΑΓΙΩΤΟΠΟΥΛΟΥ (Προέδρος του Διοικητικού Συμβουλίου της Ένωσης Σκηνοθετών Παραγωγών Ελληνικού Κινηματογράφου (ΕΣΠΕΚ)):** Το δεύτερο είναι ότι η κρατική τηλεόραση θα πρέπει να θεωρείται, όχι δημόσιος τομέας, αλλά ιδιωτικός. Να συνυπολογίζεται για τις ελληνικές ταινίες με τον ίδιο τρόπο που………….

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει η κυρία Παπαρίδου.

**ΓΙΩΤΑ ΠΑΠΑΡΙΔΟΥ (Πρόεδρος του Διοικητικού Συμβουλίου του Συνδέσμου Επιχειρήσεων Πληροφορικής και Επικοινωνίας Ελλάδος):** Ευχαριστώ πολύ για την πρόσκληση. Πιστεύουμε ότι το νομοσχέδιο είναι προς τη σωστή κατεύθυνση και εμείς. Υπάρχουν κάποια σημεία που θα έπρεπε να είχαν γίνει εδώ και πολύ καιρό. Είναι το θέμα της άυλης συνταγογράφησης, στο άρθρο 13, που ξεκίνησε με ΠΝΠ και τώρα εφαρμόζεται κανονικά.

Είναι στο άρθρο 15, τα πτυχία που και αυτό είναι πολύ σημαντικό να μεταβιβάζονται ψηφιακά.

Επίσης και το άρθρο 16, για την υπηρεσία συντονισμού ενιαίας ψηφιακής πύλης.

Θέλω να κάνω ένα σχόλιο στο άρθρο 17, που έχουμε ήδη συζητήσει με το Υπουργείο Ψηφιακής Διακυβέρνησης, ότι πρέπει λίγο να προσέξουμε στην ταυτοποίηση κινητών τηλεφώνων με φυσικά πρόσωπα, στο ότι υπάρχει μία μεγάλη μερίδα εργαζομένων που έχουν κινητό τηλέφωνο, το οποίο, χρησιμοποιούν και το οποίο, είναι στο όνομα της επιχείρησης, για την οποία εργάζονται. Επομένως, δεν υπάρχει ταύτιση στις εταιρίες τηλεπικοινωνιών του κινητού με το φυσικό πρόσωπο. Εκεί, θα έπρεπε ίσως να δουλέψει το όλο θέμα με μια υπεύθυνη δήλωση, όσον αφορά στο κινητό.

Κάτι, το οποίο, πιστεύουμε ότι είναι πάρα πολύ σημαντικό, είναι το άρθρο 19 και στο οποίο, πιστεύουμε ότι θα πρέπει επεκταθεί. Δηλαδή, να μην αναφέρεται μόνο στη φορολογική ενημερότητα, την οποία, μπορούν να πάρουν αυτόματα οι δημόσιες υπηρεσίες. Θα πρέπει αργότερα να μπορούν να πάρουν και ασφαλιστικές ενημερότητες και ποινικά μητρώα και όλα τα έγγραφα που εκδίδονται από δημόσιους φορείς. Ένα θέμα που πρέπει να προσέξουμε είναι όσον αφορά στις ενημερότητες, θα πρέπει να γίνουν κάποιες άλλες διαδικασίες του δημόσιου με τις τράπεζες, ώστε όταν πληρώνει κάποιος τελευταία μέρα του μήνα, την επομένη να φαίνεται ενήμερος. Ευχαριστώ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει η κυρία Αδαμοπούλου.

**ΑΓΓΕΛΙΚΗ ΑΔΑΜΟΠΟΥΛΟΥ(Ειδική Αγορήτρια του ΜέΡΑ25):** Ναι, ήθελα να ρωτήσω την κυρία Παπαρίδου αν σε σχέση με τα άρθρα 13, 15, 17 και 18, θεωρεί ότι υπάρχουν κάποιοι κίνδυνοι ασφάλειας προσωπικών δεδομένων, δηλαδή αν μπορούν να προκύψουν τέτοιοι κίνδυνοι από τις ψηφιακές υπηρεσίες και τη διασύνδεσή τους και ποια μέτρα προφύλαξης από κυβερνοεπιθέσεις θα προτείνατε στην Κυβέρνηση;

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Αυτό ήταν το ερώτημα, κυρία Παπαρίδου. Έχετε τον λόγο για να το απαντήσετε.

**ΓΙΩΤΑ ΠΑΠΑΡΙΔΟΥ (Πρόεδρος Δ.Σ. του Συνδέσμου Επιχειρήσεων Πληροφορικής και Επικοινωνίας Ελλάδος, Ένωση Τηλεπικοινωνιών Κινητής Τηλεφωνίας):**Πρώτα απ’ όλα ευχαριστώ πάρα πολύ για την προτεραιότητα και την ευκαιρία που μου δίνετε να σας ενημερώσω ότι έχουμε γενική συνέλευση και πρέπει να αποχωρήσω.

Αυτό που θέλω να πω είναι ότι, σίγουρα θα πρέπει να υπάρχουν όλοι οι κανόνες ασφάλειας. Υπάρχουν πάρα πολλές λύσεις. Έχουν, ήδη, γίνει συζητήσεις και προτάσεις με τους διάφορους δημόσιους φορείς. Δεν υπάρχει μια λύση τεχνική, η οποία μπορεί να καλύψει αυτά τα θέματα και για θέματα κυβερνοασφάλειας, κυβερνοεπιθέσεων και για όλα τα άλλα ζητήματα.

Πρέπει, επίσης να τηρούνται και οι κανόνες του GDPR που είναι πολύ βασικοί, γιατί δεν είναι η τεχνολογία μόνο, αυτή που αφήνει ανοιχτή την ασφάλεια. Το μεγαλύτερο πρόβλημα το δημιουργούν οι διαδικασίες που έχουμε και περισσότερο, οι διαδικασίες που δεν έχουμε. Άρα, όχι, δεν φοβάμαι για τα προβλήματα ασφάλειας. Δεν λέω ότι δεν θα υπάρξουν, γιατί είναι αδύνατον να πούμε αν θα υπάρχει 100% ασφάλεια - δεν υπάρχει πουθενά διεθνώς – αλλά, είναι τέτοια η εξυπηρέτηση που μπορούμε να πάρουμε, που πιστεύω ότι εξισορροπεί τα πάντα.

Ούτως η άλλως να σας πω κάτι. Και όταν περπατάμε στο δρόμο μπορεί να μας πατήσει αυτοκίνητο. Αυτό δεν σημαίνει ότι θα κάτσουμε μέσα στο σπίτι μας.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):**Ευχαριστούμε πολύ, κυρία Παπαρίδου. Καλή γενική συνέλευση.

Τον λόγο έχει ο κ. Γεώργιος Τσεμπερόπουλος, Πρόεδρο Δ.Σ. της Ελληνικής Ακαδημίας Κινηματογράφου.

**ΓΕΩΡΓΙΟΣ ΤΣΕΜΠΕΡΟΠΟΥΛΟΣ (Πρόεδρος Δ.Σ. Ελληνικής Ακαδημίας Κινηματογράφου (ΕΑΚ)):** Ευχαριστώ πολύ εκ μέρους της Ακαδημίας Κινηματογράφου και όλη την πρωτοβουλία, την απαραίτητη αυτή πρωτοβουλία, μετά από δύο χρόνια εφαρμογής των ενισχύσεων που έρχονται μέσω του ΕΚΟΜΕ. Χαιρετίζουμε, λοιπόν, αυτές τις αλλαγές. Μερικές από τις παρατηρήσεις μας στη διαβούλευση εντάχθηκαν, οπότε δεν θα σας απασχολήσουμε με αυτές.

Δύο πράγματα έχουν μείνει, ουσιαστικά τα οποία αναφέρθηκαν και από τους προηγούμενους κινηματογραφιστές.

Το ένα θέμα είναι ότι από τη στιγμή που η ΕΡΤ ενισχύεται μέσω ΕΚΟΜΕ για τα επενδυτικά της σχέδια που πραγματοποιούνται με πρωτοβουλία της, θεωρούμε ότι δεν είναι κρατικά χρήματα. Αυτό έχει έναν αντίκτυπο πολύ σοβαρό στον κινηματογράφο, γιατί τα χρήματα, με τα οποία ενισχύει η ΕΡΤ τις κινηματογραφικές ταινίες, θεωρούνται κρατικά, κάτι το οποίο συμβαίνει, όμως, μόνον στην Ελλάδα και το σκεπτικό μας είναι ανεπτυγμένο με λεπτομέρειες και αυτό είναι κάτι το οποίο θα πρέπει να σταματήσει. Είμαστε η μόνη χώρα στην Ευρώπη που τα χρήματα, οι ενισχύσεις από την δημόσια τηλεόραση, θεωρούνται κρατικό χρήμα. Αυτό ενισχύεται, επιπλέον και από το γεγονός το ότι ο τρόπος που δίνει αυτά τα χρήματα η ΕΡΤ - αυτό δεν είναι παράπονο, είναι σωστό, έτσι γίνεται και έτσι γινόταν πάντοτε - τα μισά χρήματα, συνήθως, είναι για την προαγορά του δικαιώματος. Ενισχύει η ΕΡΤ μια ταινία; Προαγοράζει το δικαίωμα, να την παίξει στα κανάλια της αρκετές φορές και το άλλο 50% είναι έναντι των χρημάτων με τα οποία ενισχύει μία κινηματογραφική ταινία η ΕΡΤ. Παίρνει ποσοστά από την εκμετάλλευση των ταινιών, από τα έσοδα της κάθε ταινίας από όπου και αν προκύψουν.

Επομένως, δεν υπάρχει κανένας λόγος να θεωρείται κρατική ενίσχυση κάτι το οποίο δυσκολεύει πολύ την εκ των υστέρων υπαγωγή μας στα κίνητρα του ΕKΟΜΕ. Θεωρούμε δηλαδή, ότι όλη η προσπάθεια είναι πολύ θετική, όλη η πρωτοβουλία μάλλον, όχι η προσπάθεια, είναι πολύ θετική, αλλά υπολείπεται ή είναι πολύ πιο αδύναμη από ότι θα θέλαμε, η θέση της κινηματογραφικής ταινίας.

Επίσης, το άλλο θέμα που είναι πτυχή του ίδιου θέματος και δεν έχει σχέση με την ΕΡΤ, έχει σχέση με τα ιδιωτικά κανάλια, ότι θα έχετε βαρεθεί ακόμη και οι νεότεροι πολιτικοί και σίγουρα οι παλαιότεροι να ακούτε από το 1989, ότι τα ιδιωτικά κανάλια παρανομούν μην χρηματοδοτώντας τον κινηματογράφο, όπως οφείλουν, κυρίως από το 2010 με το νόμο Γερουλάνου, οφείλουν να χρηματοδοτούν με το 1,5% ταινίες της επιλογής τους, άλλα που να είναι ταινίες κινηματογραφικές. Εάν σήμερα το πάρουμε απόφαση ότι that’s it, αυτό είναι, 1,5%, δεν θα δούμε με αυτόν τον τρόπο. Πρέπει οποιοδήποτε μέτρο παίρνεται να έρθει και να υποκαταστήσει αυτό, γιατί αλλιώς τελειώνει ο ελληνικός κινηματογράφος. Δεν είναι του παρόντος να πούμε πως θα υποκατασταθεί το 1,5%, αλλά πάντως η σχέση με το παρόν νομοσχέδιο που συζητάμε είναι ότι με το άρθρο 3, ενισχύετε επενδυτικά σχέδια των ιδιωτικών καναλιών παρόλο που δεν έχουν ικανοποιήσει τις απαιτήσεις τους βάσει του ν. 3905. Αυτά θα πρέπει να συνδεθούν μεταξύ τους. Αυτά τα δύο σημεία είναι τα δικά μας.

**ΣΟΦΙΑ ΒΟΥΛΤΕΨΗ(Αντιπρόεδρος της Επιτροπής):** Τον λόγο έχει ο κ. Ανδρέας Τσιλιφώνης, Πρόεδρος Δ.Σ. της Ένωσης Παραγωγών Οπτικοακουστικών Έργων.

**ΑΝΔΡΕΑΣ ΤΣΙΛΙΦΩΝΗΣ(Πρόεδρος Δ.Σ. της Ένωσης Παραγωγών Οπτικοακουστικών Έργων PACT):** Κυρία Πρόεδρε, η Ένωση Παραγωγών Οπτικοακουστικών Έργων PACT, έχει μελετήσει αναλυτικά όλες τις προτάσεις και θεωρεί ότι είναι στη σωστή κατεύθυνση, όπως και συμφωνούμε στη βάση και με τις προτάσεις, και από τη ΣΑΠΟΕ, και από την ΕΣΠΕΚ και από την Ελληνική Ακαδημία Κινηματογράφου. Οι παρατηρήσεις που έχουμε να κάνουμε είναι λίγο πιο τεχνικές και βοηθούν στην καλύτερη εξέλιξη και εφαρμογή αυτού του νόμου. Μην ξεχνάμε ότι κάθε νόμος, σε όλο τον κόσμο έχει τρείς στόχους. Πρώτον, τη δημιουργία νέων θέσεων εργασίας, δεύτερον, εισαγωγή κεφαλαίων στη χώρα, τα οποία δεν θα έφθαναν πλήρως και τρίτον, πολλαπλασιαστικά ωφελήματα τουριστική προβολή, μεταφορά τεχνογνωσίας και πολιτιστική παρουσία.

Ξεκινάμε με το πιο σημαντικό για εμένα που η δημιουργία θέσεων εργασίας. Για να προωθηθούν οι ελληνικές θέσεις εργασίας, η συμμετοχή δηλαδή, Ελλήνων συντελεστών τεχνικών και ηθοποιών, πιστεύουμε ότι θα πρέπει να τεθεί ως προτεραιότητα η βαθμολόγηση που γίνεται μέσα από τον πίνακα φροντιστών κτιρίων, έτσι ώστε να φθάνει το 50% της πριμοδότησης, αντί του υφισταμένου 30%, ναι, λεπτομέρειες από την ΚΥΑ, αλλά καλό είναι υφίστανται και η πρόνοια του νόμου να βοηθά στη δημιουργία θέσεων εργασίας. Ένα δεύτερο στοιχείο που πάντα έχει σχέση με τις θέσεις εργασίας είναι και ο τρόπος πληρωμής των τεχνικών. Πιστεύουμε, ότι θα πρέπει η ενίσχυση να δίνεται σε περισσότερα από ένα στάδια. Τώρα ο νόμος προτείνει ένα στάδιο στο τέλος της ταινίας. Μια ταινία μπορεί να τελειώσει σε 2 χρόνια, όμως μπορεί να πάει και σε 3 χρόνια. Αυτό σημαίνει ότι σε όλο αυτό το διάστημα, φοβόμαστε, ότι μπορούν να μείνουν απλήρωτοι τεχνικοί. Έτσι προτείνουμε να μπορεί ο παραγωγός να κάνει αίτημα, ότι με το τέλος των γυρισμάτων θα παίρνω ένα τμήμα, όσο θα έχει συμφωνηθεί. Ξέρουμε πάρα πολύ καλά ότι για να το πάρει αυτό το τμήμα θα πρέπει να εξοφλήσει τόσο τις αμοιβές όσο και τις εισφορές. Αυτό είναι υπέρ των τεχνικών, και θεωρούμε ότι είναι καλό.

Όσον αφορά στην εισαγωγή κεφαλαίων, υπάρχει ένα στοιχείο, το οποίο είναι ελλαττωματικό αυτή τη στιγμή. Όσοι έχουν μελετήσει καλά τους πίνακες των στατιστικών κριτηρίων, βλέπουμε ότι είναι δύσκολο να επιδοτηθούν παραγωγές, οι οποίες δεν είναι σε μια από τις επίσημες γλώσσες της ΕΕ. Επειδή δεν γνωρίζουμε αυτή την στιγμή λόγω του Brexit, αν θα παραμείνει η αγγλική γλώσσα στις επίσημες, θα πρέπει να διευκρινίζεται ότι η αγγλική γλώσσα συμπεριλαμβάνεται στη θετική μοριοδότηση, αλλιώς θα έχουμε κινδύνους μη πληρότητας των κριτηρίων.

Επίσης, ένα άλλο σημαντικό στοιχείο, που αφορά τα νέα κεφάλαια είναι όλοι οι παραγωγοί την πρώτη ερώτηση που κάνουν είναι, από τη στιγμή που θα υποβάλουμε όλο το φάκελο, πότε γίνεται η εκταμίευση; Αυτό θα πρέπει να είναι δεσμευτικό και το μεγαλύτερο θα πρέπει να είναι γύρω στις 60 μέρες. Αν μπορούσαμε και νωρίτερα να γίνονται οι πληρωμές, υπάρχουν αυτή τη στιγμή χώρες, που πληρώνουν σε 15 - 20 μέρες την επιστροφή μετά την κατάθεση των δικαιολογητικών. Ένα άλλο στοιχείο που βοηθάει ειδικά τις ξένες παραγωγές είναι, ότι μια ξένη παραγωγή δεν ζητάει σώρευση, δεν ζητάει καμία άλλη ενίσχυση, δεν αντιλαμβάνεται γιατί μιλάμε για το 100% μπάτζετ της παραγωγής από το οποίο θα χρηματοδοτηθεί το 80% όταν δεν υπάρχει τρόπος να ελεγχθεί αυτό το 100%. Μας ρωτάνε οι ξένοι παραγωγοί, πως θα αποδείξουν τα έξοδα σε άλλες χώρες; Δεν θα τα αποδείξεις, θα τα δηλώσεις. Αυτή είναι μία πρακτική που μεγάλες εταιρείες παραγωγής δεν τη δέχονται. Έτσι, ζητάμε σαφή κατάργηση της υφιστάμενης διαδικασίας όπου η ενίσχυση της διαπραγμάτευσης στο 80% ενός φανταστικού και μη πιστοποιημένου συνολικού κόστους παραγωγής. Αλλιώς, αν δεν το κάνουμε με τη λογική του 80 επί 40%, πάμε στο 32%, που εκεί πλέον δεν είμαστε ανταγωνιστικοί. Άρα, ειδικά για τις ξένες παραγωγές είναι καλό η έλκυση να αφορά και το συνολικό κόστος, γιατί αυτό το κόστος θα αποδειχτεί ποτέ.

Ένα άλλο σημαντικότατο στοιχείο είναι το μητρώο παραγωγών, με στόχο την επιτάχυνση της διαδικασίας προτείνουμε να υπάρχει μητρώο παραγωγών, σύμφωνα με προδιαγραφές προθεσμιών στο Υπουργείο Ψηφιακής Διακυβέρνησης, έτσι ώστε να γίνονται γρήγορα τόσο οι εγκρίσεις και φυσικά στο τέλος να κατατίθενται μια και καλή, που έτσι κι αλλιώς πρέπει να γίνεται, όπου θα καταλήγουμε όλοι μαζί και όλα τα στοιχεία που ζητούνται, που αφορούν τη λειτουργία της εταιρείας. Τουλάχιστον αυτό να γίνεται πριν την εκταμίευση, όχι ένα ή δύο χρόνια πριν, που έτσι και αλλιώς δεν παίζει κανέναν ρόλο.

Ένα σημείο που θέλει λεπτή προσοχή, δυστυχώς, σκεφτόμαστε ότι υπάρχουν και κακοπροαίρετοι, είναι έτσι όπως είναι γραμμένος ο νόμος υπάρχει περίπτωση να βρεθεί ένας κακοπροαίρετος, ο οποίος θα θέλει να μπλοκάρει τη διαδικασία και να ζητήσει ένσταση για ανάκληση μιας απόφασης. Πού στηρίζεται. Αυτή τη στιγμή ο διαχωρισμός των έργων γίνεται από κινηματογραφικά και τηλεοπτικά έργα. Αυτό στην πράξη δεν ισχύει πια. Όλα τα έργα παίζονται παντού. Αν σε μία πληροφορία υπάρχει δυστυχώς ένα δεδομένο το 80% των ελληνικών κινηματογραφικών ταινιών δεν βρίσκει αίθουσα. Εκεί τότε αν κάποιο έργο έχει ενισχυθεί σε κινηματογραφικό, αλλά δεν έχει προβληθεί σε αίθουσα, ο κακοπροαίρετος μπορεί να έχει περιθώριο να κάνει ένσταση. Αυτό το παραθυράκι πρέπει να το κλείσουμε, να θωρακιστεί ο νόμος. Γι’ αυτό προτείνουμε, ο σύγχρονος διαχωρισμός, όπως γίνεται σε όλο τον κόσμο, να είναι ανάλογα με την τυπολογία παραγωγής του έργου και όχι διανομής. Δηλαδή, ως έργο μυθοπλασίας ή ως έργο συνεπής εικόνας. Δεν αλλάζει τίποτα στην ουσία, απλώς θωρακίζει το νόμο απέναντι σε κάποιο κακοπροαίρετο.

Όσο αφορά τις επιλέξιμες δαπάνες, αυτή τη στιγμή γύρω στις 600 υπάρχουν σε όλο τον κόσμο. Οι επιλέξιμες δαπάνες ξεκινάνε από τις 250.000 μέχρι 1.000.000. Υπάρχουν μόνο τρεις περιπτώσεις που φτάνουν με ειδικές συνθήκες γύρω στις 100.000 ανά έργο. Αυτό γίνεται γιατί είναι δυσανάλογα μεγάλος σε σχέση όπως αυτό εδώ το ποσό της επιδότησης σε σχέση με το πραγματικό κόστος του έργου. Εμείς προτείνουμε ότι το ελάχιστο να παραμείνει για οποιοδήποτε στις 100.000 ευρώ ελάχιστο κόστος ανά έργο, αλλά για να δοθεί η δυνατότητα σε κάποιες πιο μικρές παραγωγές, εκεί θα προτείναμε να μπορούν να γίνονται πακέτα τριών, τεσσάρων, πέντε μικρών μήκους ταινίες, έτσι ώστε να μοιράζονται αυτό το μεγάλο πραγματικά κόστος και να μπορούν να συμμετέχουν στην ΕΚΟΜΕ, αλλά χωρίς όμως να δημιουργήσουν ένα τεράστιο γραφειοκρατικό μηχανισμό.

Τελευταίο σημείο, μήπως μπορούσε να μπει μια διαδικασία fast track, τόσο για το στάδιο υποβολής όσο και για το στάδιο εκταμίευσης, σε περιπτώσεις που αφορά έργα που έχουν επιλέξιμες δαπάνες πάνω από 200.000 ευρώ. Αυτές είναι οι παρατηρήσεις τις έχουμε κάνει και γραπτώς. Ευχαριστώ πολύ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Πάνος Κουάνης.

**ΠΑΥΛΟΣ ΚΟΥΑΝΗΣ (Πρόεδρος και Διευθύνων Σύμβουλος του Εθνικού Κέντρου Οπτικοακουστικών Μέσων και Επικοινωνίας Α.Ε. (ΕΚOME)):** Εμείς, ως Οργανισμός που χειρίζεται τα δύο χρηματοδοτικά εργαλεία, αυτό που μπορούμε να πούμε, είναι ότι και τα δύο εργαλεία, είναι δύο πολύ δυναμικά χρηματοδοτικά εργαλεία, τα οποία λειτουργούν από τη δεκαετία του ‘90 σε όλο τον κόσμο. Αναπτύχθηκαν γρήγορα, διότι ακριβώς, ήταν πάρα πολύ αποτελεσματικά και η λογική του.cash rebates ή tax credits ή .tax relief /returns. Το ένα προϊόν υιοθετήθηκε το 2018 και ξεκίνησε κι έχει κλείσει 2 χρόνια λειτουργίας και έχει καταφέρει, μέχρι τώρα, να φέρει γύρω στα 57 εκατομμύρια ευρώ σε κόστος παραγωγής και να επιστρέψει, περίπου, 18,5 εκατομμύρια ευρώ στους παραγωγούς Έλληνες και ξένους.

Το άλλο εργαλείο, είναι ένα εργαλείο το οποίο, ναι μεν νομοθετήθηκε αλλά στην φάση της λειτουργίας του, όταν κληθήκαμε να το εφαρμόσουμε, είχε πολύ σοβαρά προβλήματα τα οποία κάτσαμε με την ΑΑΔΕ, την ΜΟΔ και την Κεντρική Μονάδα Κρατικών Ενισχύσεων, το Υπουργείο Οικονομικών και τα λύσαμε, έτσι ώστε, να μπορέσουμε να φέρουμε τη σχετική διάταξη στη Βουλή και μετά με την αντίστοιχη ΚΥΑ να εφαρμοστεί άμεσα το φορολογικό κίνητρο, το οποίο πιστεύουμε ότι θα δώσει τη δυνατότητα σε επενδυτές και χρηματοδότες να ενισχύσουν την τηλεοπτική όσο και την κινηματογραφική παραγωγή και αυτό να γίνει άμεσα, δηλαδή, εμείς είμαστε πλέον έτοιμοι να το εφαρμόσουμε αυτό το κίνητρο.

Τώρα σε σχέση με το rebate. Είναι ένα κίνητρο, το οποίο αλλάζει διαρκώς παγκοσμίως. Δηλαδή, είδαμε ότι με τον κορωνοϊό, ότι μετά την κρίση του κορωνοϊού, πολλές χώρες το ανέβασαν και τροποποίησαν εσωτερικά τα ποσοστά τους, αλλά και τον τρόπο με τον οποίο λειτουργούν. Πιστεύω ότι αυτά τα κίνητρα πρέπει συνεχώς και διαρκώς να τα παρακολουθούμε και να τα βελτιώνουμε σε δύο επίπεδα. Το ένα επίπεδο, είναι σε σχέση με τα ποσοστά τους και το άλλο είναι σε σχέση με τη λειτουργία τους. Δηλαδή, να είναι πολύ αποτελεσματική η λειτουργία τους εσωτερικά στον ΕΚOMΕ, έτσι ώστε να διευκολύνει και εμάς στον τρόπο που το διαχειριζόμαστε, αλλά και τους παραγωγούς στο θέμα των αιτήσεων και τις διαδικασίας του ελέγχου στο τέλος με τα τιμολόγια και τους ορκωτούς ελεγκτές.

Άρα, με βάση αυτή τη λογική, το νομοσχέδιο είναι ακριβώς προς τη σωστή κατεύθυνση, καθότι αντιμετωπίζει όλα αυτά τα θέματα, δηλαδή, λύνει το προβλήματα του φορολογικού, έτσι ώστε να ξεκινήσει άμεσα, και ταυτόχρονα, αντιμετωπίζει τα δύο θέματα που είχε το cash rebate. Το ένα είναι το λειτουργικό, δηλαδή, τόσο με το νόμο όσο και με τη ΚΥΑ που θα έρθει αμέσως μετά, η διαδικασία θα «ελαφρύνει» σχεδόν 50%, θα είναι πολύ πιο γρήγορη και πολύ πιο εύκολη σε έγγραφα και δικαιολογητικά και για εμάς και για τους παραγωγούς, και ταυτόχρονα, αυξάνει το ποσοστό και αυξάνει και όλα τα ποσοστά τα σχετικά, δηλαδή, δεν είναι μόνο το 40%. Ενισχύει το 80% για πρωτοεμφανιζόμενους σκηνοθέτες και παραγωγούς, που είναι πάρα πολύ σημαντικό, δηλαδή, μπορεί να είναι 80% κρατική ενίσχυση για έναν πρωτοεμφανιζόμενο σκηνοθέτη παραγωγό, αυξάνει το above the line, το λεγόμενο ποσοστό του προϋπολογισμού, το οποίο πάει σε πρωταγωνιστές και παραγωγούς και στον σεναριογράφο και σκηνοθέτη σε 35%, αφαιρεί από την σώρευση κρατικών ενισχύσεων την ΕΡΤ και αυτό, είναι πάρα πολύ σημαντικό.

Νομίζω, ότι αντιμετωπίζει πάρα πολλά προβλήματα και θέματα, τα οποία είδαμε στη διάρκεια των δύο ετών. Να υπενθυμίσω ότι ο νόμος του cash rebate έχει πάρει ήδη δύο τροποποιήσεις, και ακριβώς αυτό είναι δείγμα του πόσο δυναμικό εργαλείο είναι. Γιατί όπως το κοιτάς και το δουλεύεις και το «τρέχεις», βλέπεις τα προβλήματα και τα αντιμετωπίζεις άμεσα. Και άρα, πιστεύω ότι αυτό κάνουμε και τώρα.

Σας ευχαριστώ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει η κυρία Αρβανίτη.

**ΑΝΔΡΟΜΑΧΗ ΑΡΒΑΝΙΤΗ (Α΄ Γενική Γραμματέας του Δ.Σ. της Ένωσης Τεχνικών Ελληνικού Κινηματογράφου και Τηλεόρασης Οπτικοακουστικών Μέσων (ΕΤΕΚΤ - ΟΤ)):** Θα ήθελα να ξεκινήσω την τοποθέτησή μου λίγο εκτός του πλαισίου του σχεδίου νόμου και να πω ότι το Υπουργείο πρέπει να κοιτάξει τη φορολογία στις πλατφόρμες streaming,όπως συμβαίνει σε όλο τον κόσμο. Ήδη η Γαλλία το σκέφτεται μέσα στο 2020 να το νομοθετήσει και βλέπουμε και άλλες χώρες που βάζουν φόρο σε αυτές τις πλατφόρμες, Netflix, Cosmote, Nova και όλα αυτά νομίζω ότι θα είναι ένα μεγάλο έσοδο στον οπτικοακουστικό χώρο. Επίσης, ένα άλλο θέμα που θα θέλαμε να τοποθετηθούμε, είναι στον πίνακα πολιτιστικών κριτηρίων που εμείς θα θέλαμε να υπάρχει εμφανή και ξεχωριστή μοριοδότηση των Ελλήνων τεχνικών στις κύριες ειδικότητες και σε όλες τις υπόλοιπες. Γιατί βλέπουμε ότι έρχονται λόγω του cash rebate, τα τελευταία χρόνια, ξένες παραγωγές, αλλά μένουμε λίγο να τις κοιτάμε εμείς οι Έλληνες τεχνικοί.

Θα ήθελα να μπω στο άρθρο 23, του άρθρου 2 του σχεδίου και να πω, ότι σαφώς χαιρετίζουμε την ένταξη της μικρού μήκους ταινίας στο cash rebate, αλλά, τα 80.000 δεν συνάδουν με τα ελληνικά δεδομένα. Θεωρούμε, ότι πρέπει να πέσει στις 25.000 αυτό το ποσό, για να μπορεί να βοηθηθεί η μικρού μήκους και αυτόματα, να μπορούν να θεωρούνται και δύσκολα κινηματογραφικά έργα, για να έχουνε κρατική ενίσχυση μέχρι 80%, που είπε ο κ. Κουάνης. Από την άλλη βέβαια, θεωρούμε, το ποσό, των 25.000 ευρώ για τις τηλεοπτικές σειρές μυθοπλασίας, απαράδεκτο, καθώς εδώ νομίζουμε ότι δεν έχει σκεφτεί κάποιος το κόστος μόνο το μισθολογικό των ανθρώπων που δουλεύουν για να παραχθεί μία σειρά, πολύ χοντρά υπολογίζοντας τη μισθοδοσία υπερβαίνει αυτό των 25.000. Δηλαδή, δεν είναι δυνατόν το Υπουργείο, μέσω του ΕΚΟΜΕ, να χρηματοδοτεί σίριαλ ή τηλεοπτικές σειρές, οι οποίες στην ουσία, δεν φέρνουν ούτε καμία ανάπτυξη ούτε κανένα έσοδο, άρα, δεν θα ήθελα να τις χαρακτηρίσω, τι αποτέλεσμα ποιοτικό θα έχουν. Πιστεύουμε, λοιπόν, ότι το λιγότερο που θα έπρεπε για τις τηλεοπτικές σειρές μυθοπλασίας, για να μπούνε στην ένταξη του cash rebate, να είναι τα 50.000 ευρώ το λιγότερο.

Επίσης, όπως είπαν και όλοι οι προηγούμενοι ομιλητές, τα ιδιωτικά κανάλια πρέπει να δίνουν το 1,5% που είναι νομοθετημένο από το 2010. Ήδη τα τελευταία ένα, δύο χρόνια έχουν πάρει κρατικό χρήμα, στην ουσία, παρανομώντας. Δηλαδή, ενώ από τη μία έρχεται το κράτος και τους χρηματοδοτεί για τις τηλεοπτικές σειρές, από την άλλη, χρόνια τώρα, δεν αποδίδουν, όπως οφείλουν στον ελληνικό κινηματογράφο, το 1,5% κλείνει τις αίθουσες, όπως όλοι γνωρίζουμε. Οπότε στο άρθρο 6, θα πρέπει να μπει ότι για να μπορέσεις να μπεις στην διαδικασία υποβολής αίτησης, θα πρέπει να έχεις ξεχρεώσει αυτή την υποχρέωση σου.

Ένα άλλο θέμα που θέλαμε να πούμε, είναι, ότι εμείς πιστεύουμε ότι θα πρέπει να ανέβει το ποσοστό του cash rebate και να φτάσει στα 50%, γιατί είμαστε μία χώρα, η οποία υστερούμε σε πλατό, ενώ γύρω από τα σύνορά μας, οι Βούλγαροι, οι Τσέχοι, έχουν μεγάλα στούντιο, έχουν πολλά redals κ.λ.π. Νομίζω το ποσοστό τους είναι γύρω στα 45% όσο πάμε να το αυξήσουμε εμείς. Οπότε, για να φέρουμε ξένες παραγωγές στην Ελλάδα, πέρα από το φυσικό τοπίο το οποίο έχουμε και τους Έλληνες τεχνικούς, οι οποίοι είναι εφάμιλλοι των ξένων και ίσως και πολύ καλύτεροι μερικές φορές, πρέπει να δώσουμε ένα ακόμα κίνητρο στο να έρθουν ξένες παραγωγές εδώ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Μητρόπουλος.

**ΠΑΝΤΕΛΕΗΜΩΝ ΜΗΤΡΟΠΟΥΛΟΣ (Γενικός Διευθυντής του Ελληνικού Κέντρου Κινηματογράφου (ΕΚΚ)):** Καλησπέρα σας. Ως Κέντρο Κινηματογράφου, θεωρούμε ότι το νομοσχέδιο για την επιτάχυνση και απλούστευση της ενίσχυσης των οπτικοακουστικών έργων είναι θετικό και οι παρατηρήσεις μας είναι μόνο θετικές. Πιστεύουμε πως η αύξηση του ποσοστού ενίσχυσης στις επωφελούμενες παραγωγές από 35% σε 40%, σε συνδυασμό με την ευνοϊκότερη ρύθμιση των ελάχιστων ορίων δαπανών για τις παραγωγές που απαιτείται να υλοποιείται στην Ελλάδα, ανεβάζουν κατά πολύ το επίπεδο ανταγωνιστικότητας της χώρας, συγκριτικά με τις άλλες ευρωπαϊκές, συμβάλλουν επίσης στην στρατηγική ενίσχυσης των οπτικοακουστικών σχεδίων μικρού μήκους, ντοκιμαντέρ, τηλεοπτικών σειρών, όπως και κινουμένων σχεδίων, ακόμη και των video games.

Σημαντική, επίσης, κρίνουμε την αύξηση του ποσοστού προσμέτρησης της αμοιβής για δικαιώματα σεναρίων και μουσικής, της αμοιβής του σκηνοθέτη, του σεναριογράφου, των δύο πρωταγωνιστών, του παραγωγού για όλες τις ιδιότητες που κατέχει στην παραγωγή από 25% σε 35% του συνολικού επιλέξιμου κόστους.

Γνωρίζουμε πόσο νευραλγικής σημασίας είναι η αναθεώρηση του δύσκολου πολιτιστικού έργου σε μια χώρα σαν την Ελλάδα, επικροτούμε λοιπόν, την αύξηση του συνολικού ορίου ενίσχυσης του ν. 4487/2017, σε συνδυασμό με άλλη κρατική ενίσχυση στο 80% του συνολικού κόστους παραγωγής, δύσκολου οπτικοακουστικού έργου, όπως αυτό ορίζεται στο άρθρο 20 του κυρίου νόμου.

Θεωρούμε ότι η επιτάχυνση στην διαδικασία υποβολής, στη διαδικασία αξιολόγησης των αιτήσεων, αλλά και στη διαδικασία ελέγχου των υπαχθέντων επενδυτικών σχεδίων οπτικοακουστικών έργων, μέσω της σύντμησης των σχετικών προθεσμιών, επιβαλλόταν, αναγνωρίζοντας πόσο ανταγωνιστικό είναι το περιβάλλον της προσέλκυσης ανάμεσα στις χώρες που προσφέρουν οικονομικά κίνητρα.

Όλες οι παραπάνω τροποποιήσεις πιστεύουμε πως θα κάνουμε ακόμα πιο ελκυστικό το cash rebate στην Ελλάδα και στόχος δικός μας, ως Ελληνικό Κέντρο Κινηματογράφου και ειδικότερα, ως Hellenic Film Commission, που είναι η εξειδικευμένη διεύθυνση για την προσέλκυση των ξένων παραγωγών, είναι να συμβάλλουμε στην απαιτούμενη προβολή τους στο εξωτερικό, μέσα από τις στοχευμένες δράσεις αυτής της διεύθυνσης, προκειμένου να απορροφηθούν τα προβλεπόμενα κονδύλια και να μην διακυβευτεί η εφαρμογή του κινήτρου αυτού. Αποτελεί, άλλωστε, έναν από τους βασικούς στόχους του Hellenic Film Commission η προβολή όλων των εργαλείων που διαθέτει η Ελλάδα, όπως είναι οικονομικά κίνητρα, χρηματοδοτικά προγράμματα, διασύνδεση με ανθρώπινο δυναμικό, ειδικό θεσμικό πλαίσιο ως προς την οπτικοακουστική παραγωγή κ.λπ..

Είναι γνωστό ότι οι παραγωγές σε παγκόσμιο επίπεδο αναζητούν ενημέρωση και αποτίμηση και διασύνδεση μέσα από το εθνικό Film Commission, με το ανθρώπινο δυναμικό της χώρας υποδοχής. Προκειμένου να ανταποκριθούμε, λοιπόν, αποτελεσματικά σε αυτή την πρόκληση, κρίνουμε αναγκαία την ενδυνάμωση της συνεργασίας των δύο φορέων, του ΕΚΟΜΕ και του Ελληνικού Κέντρου Κινηματογράφου και ειδικότερα της Διεύθυνσης Hellenic Film Commission, προκειμένου να προσελκύσουμε περισσότερες οπτικοακουστικές παραγωγές, να έχουμε άμεση ενημέρωση του κέντρου και του Hellenic Film Commission από το ΕΚΟΜΕ για επικείμενες αλλαγές στα οικονομικά κίνητρα, απόδοση στατιστικά στοιχεία κ.λπ..

Ελπίζουμε να αποσαφηνιστεί άμεσα πόσο σημαντικό θέμα είναι η προβολή και η προώθηση του cash rebate από το εθνικό Film Commission, ακολουθώντας τις καλές διεθνείς πρακτικές και αποφεύγοντας θέματα έλλειψης συντονισμού και κατάλληλης εκπροσώπησης της χώρας στο εξωτερικό, που μέχρι τώρα γίνεται από δύο διαφορετικούς φορείς, μια πρακτική που σημειώθηκε στο παρελθόν και υπονομεύει δυστυχώς την αξιοπιστία της χώρας προς το εξωτερικό .

Γνωρίζοντας πόσο τεράστια είναι η επίδραση των οπτικοακουστικών παραγωγών στην οικονομική ανάκαμψη από τον Covid – 19 πιστεύουμε πως ο επόμενος νέος νόμος για τον κινηματογράφο που επεξεργάζεται το Υπουργείο Πολιτισμού, θα λάβει σοβαρά υπόψη τις δυνατότητες του κινηματογράφου, προκειμένου να αποτελέσει έναν κυρίαρχο μοχλό ανάπτυξης στην εθνική οικονομία.

Ας μην ξεχνάμε, ότι με το νομοσχέδιο αυτό η εξωστρέφεια στην παραγωγή οπτικοακουστικών έργων και η προσέλκυση παραγωγών αυτής της φύσης από το εξωτερικό έχει τεράστιο πολλαπλασιαστή σε πολλούς από τους τομείς της.

Αυτά έχω να παρατηρήσω σχετικά με το νομοσχέδιο.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής)**: Τον λόγο έχει ο κ. Στεφανόπουλος.

**ΓΕΩΡΓΙΟΣ ΣΤΕΦΑΝΟΠΟΥΛΟΣ (Γενικός Διευθυντής της Ένωσης Εταιριών Κινητής Τηλεφωνίας)**: Αξιότιμη κυρία Πρόεδρε, κυρίες και κύριοι Βουλευτές, σας ευχαριστούμε για την ευκαιρία να υποστηρίξουμε παρατηρήσεις εποικοδομητικές στο σχέδιο νόμου.

Κατ’ αρχάς, εισαγωγικά θέλω να πω ότι το πλαίσιο της συζήτησης που μας αφορά έχει να κάνει με το Εθνικό Μητρώο Πολιτών και την διαδικασία διασύνδεσης με το Εθνικό Μητρώο Πολιτών με ασφαλή μέσα και κατόπιν της συναίνεσης του πολίτη για τη διασταύρωση στοιχείων.

Ανταποκρινόμενοι στο αίτημα της Γενικής Γραμματείας Πληροφοριακών Συστημάτων, αναφορικά με την ανάγκη επαλήθευσης του αριθμού κινητού τηλεφώνου των πολιτών μέσω της ψηφιακής πύλης του TAXIS NET, προχωρήσαμε στην ανάπτυξη υπηρεσιών διασύνδεσης και ταυτοποίησης, οι οποίες επιτρέπουν την εν λόγω επαλήθευση. Δεδομένου πως στόχος της πολιτείας είναι γενικότερα η παροχή ολοένα και περισσότερων ψηφιακών υπηρεσιών προς τους πολίτες, που έχει αποδειχθεί ιδιαίτερα σημαντικός και στην τρέχουσα κρίση, αυτό βρίσκεται σε απόλυτη αρμονία με τον τρόπο που ο Κλάδος των Τηλεπικοινωνιών σχεδιάζει ή θα ήθελε να σχεδιάζει την επικοινωνία του με τους πολίτες. Δηλαδή, μια πλήρη ψηφιακή διαχείριση της διαδικασίας ταυτοποίησης, τροποποίησης και αναβάθμισης των υπηρεσιών με άμεσα αποτελέσματα στην εξυπηρέτηση, από απόσταση, των πολιτών, φυσικών και νομικών προσώπων, όμως.

Στο πλαίσιο αυτό, θα είναι χρήσιμο να ολοκληρωθεί η διασύνδεση του αρχείου με τους τηλεπικοινωνιακούς παρόχους και με αυτόν τον τρόπο, να διευκολυνθεί η διαδικασία ταυτοποίησης, η οποία, σήμερα, γίνεται με φυσικό τρόπο, κατά κανόνα.

Η διαδικασία, που έχουμε προτείνει στο σχέδιο νόμου για να μπορέσει να δοθεί η νομοθετική πράξη, προϋποθέτει την τροποποίηση του άρθρου 16 και προς τούτο έχουμε καταθέσει συγκεκριμένες διατυπώσεις - προσθήκες στο άρθρο 16, στην παράγραφο 3, στην παράγραφο 4 και στην παράγραφο 6.

Με αυτές τις προσθήκες, σε συνάφεια με το στόχο του νομοθέτη και με τις πρακτικές που ακολουθούνται για τα πιστωτικά ιδρύματα, δημιουργήθηκαν οι προϋποθέσεις για την ολοκληρωμένη υλοποίηση, από τους τηλεπικοινωνιακούς παρόχους, της πλήρους ψηφιοποίησης της εμπειρίας του πελάτη, με προφανή αποτελέσματα στην εξυπηρέτηση πελατών σε όλη την επικράτεια με απλούς και ασφαλέστατους τρόπους.

Η ψηφιακή επικοινωνία είναι η ασφαλέστερη επικοινωνία.

Η αγορά η δική μας εποπτεύεται από Ανεξάρτητη Αρχή, από την Επιτροπή Τηλεπικοινωνιών και Ταχυδρομείων, η οποία θα είναι επιφορτισμένη, σε συνεργασία με το Υπουργείο Ψηφιακής Διακυβέρνησης, για την έκδοση των αντίστοιχων κανονιστικών πράξεων και του δευτερογενούς δικαίου που αφορά και διατυπώνεται στον Γενικό Κανονισμό Αδειών.

Με αυτόν τον τρόπο και τις προτάσεις που έχουμε καταθέσει στην Επιτροπή και στο Υπουργείο μπορεί να ολοκληρωθεί εντός λίγων μηνών μια διαδικασία, η οποία θα αλλάξει την εμπειρία των πολιτών και των επιχειρήσεων στη συνεργασία τους με τους παρόχους τηλεπικοινωνιών και θα αναβαθμίσει τη σχέση του Κλάδου με τη Δημόσια Διοίκηση.

Θα δημιουργηθεί ένα νέο επίπεδο εμπιστοσύνης στη διαχείριση της ψηφιακής πληροφορίας, πλήρως διαφανές και εποπτευόμενο και ασφαλές.

Σας ευχαριστώ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής)**: Τον λόγο έχει ο κ. Κυριακουλάκος.

**ΠΑΝΑΓΙΩΤΗΣ ΚΥΡΙΑΚΟΥΛΑΚΟΣ (Αντιπρόεδρος του Δ.Σ. της ΑΣΙΦΑ ΕΛΛΑΣ – Ελληνική Ένωση Κινούμενων Σχέδιων):** Η δικιά μας παρέμβαση αφορά βέβαια, όπως καταλαβαίνετε τα κινούμενα σχέδια και έχει δοθεί γραπτά στην Επιτροπή. Επομένως, μπορεί κάποιος να διαβάσει και να είναι ενήμερος για τις προτάσεις μας, εάν δεν προλάβουμε να τα πούμε, όπως πρέπει.

Η παρέμβασή μας εστιάζεται κυρίως στην υποστήριξη των θετικών στοιχείων που συζητούμε του νομοσχεδίου, φωτίζοντας με ποιο τρόπο θα λειτουργήσει στην πράξη στην ενίσχυση της παραγωγής του ελληνικού περιεχομένου στα κινούμενα σχέδια ενός οπτικοακουστικού προϊόντος, που στηρίζεται ιδιαίτερα στις συμπαραγωγές και προσαρμόζεται καλύτερα στον ψηφιακό μετασχηματισμό της παραγωγικής διαδικασίας.

Έχουμε να αναφέρουμε πέντε σημεία ως προς την παραγωγή των κινηματογραφικών ταινιών κινουμένων σχεδίων μεγάλου μήκους.

Η αύξηση της επιστροφής των εξόδων παραγωγής (cash rebate) σε ποσοστό 40%. Θα συνεισφέρει συμπληρωματικά προς το υφιστάμενο οικοσύστημα χρηματοδότησης, ιδίως για την εξασφάλιση της υλοποίησης ελληνικών ταινιών κινουμένων σχεδίων.

Θυμίζουμε ότι οι υφιστάμενες εθνικές και ευρωπαϊκές χρηματοδοτήσεις αποδείχθηκαν ανεπαρκείς ως τώρα και οι ελληνικές ταινίες κινουμένων σχεδίων που είχαν χρηματοδοτηθεί μερικώς από το Ελληνικό Κέντρο Κινηματογράφου και την Ελληνική Ραδιοφωνία Τηλεόραση, δεν ολοκλήρωσαν τον κύκλο χρηματοδότησης σε περίοδο οικονομικής κρίσης, με αποτέλεσμα, δεσμευμένα κονδύλια, για την ενίσχυση ελληνικής παραγωγής, να μείνουν αναξιοποίητα.

Οι ταινίες αυτές θα είχαν υλοποιηθεί, αν υπήρχε το σύστημα επιστροφής εξόδων εκείνη την εποχή.

Να θυμίσουμε, επίσης, ότι από το συνολικό προϋπολογισμό 2 εκατομμυρίων ευρώ που χρειάζονται περίπου για μια 70 λεπτών ταινία κινουμένων σχεδίων, οι 300.000 ευρώ περίπου δεν αφορούν το παρόν νομοσχέδιο, αντιστοιχούν στην ανάπτυξη του σχεδίου παραγωγής, και χρηματοδοτούνται κυρίως, από εθνικά και ευρωπαϊκά προγράμματα επιδότησης παραγωγού, από τα ίδια κεφάλαια των παραγωγών. Από τα υπόλοιπα 1.700.000 ευρώ που αντιστοιχούν σε έξοδα υλοποίησης παραγωγής, ο παραγωγός που θα ενταχθεί στο σύστημα επιστροφής στο 40%, θα μπορεί να χρησιμοποιήσει τη βεβαίωση του Εθνικού Κέντρου Οπτικοακουστικών Μέσων Επικοινωνίας (ΕΚΟΜΕ) ως εγγύηση καλής εκτέλεσης για δανειοδοτηθεί από τις τράπεζες και να υλοποιήσει έγκαιρα και χωρίς κρατικές εκπτώσεις την παραγωγή της ταινίας, μειώνοντας ταυτόχρονα και το ρίσκο χρηματοδότησης.

Δεύτερο σημείο, ως προς την παραγωγή τηλεοπτικών σειρών και θεματικών εκπομπών, θεωρούμε την ένταξη της ΕΡΤ στο σύστημα επιστροφής στο 40% ως μεγάλη ευκαιρία για την απόκτηση ποιοτικού παιδικού και νεανικού προγράμματος ελληνικής παραγωγής, με ταυτόχρονη αξιοποίηση της ελληνικής παιδικής και νεανικής λογοτεχνίας – μυθοπλασίας.

Η ΕΡΤ έχει παραγάγει στο παρελθόν εξαιρετικά κινούμενα σχέδια στηριγμένα σε δημιουργίες Ελλήνων παραμυθάδων και η επαναδραστηριοποίηση της στον τομέα αυτό, θα στηρίξει αναπόφευχθα τις 100 ελληνικές ταινίες κινουμένων σχεδίων που μπορούν να αναλάβουν υπεργολαβίες της παραγωγής, αλλά και τους εκδοτικούς οίκους που επιθυμούν να συμπαραγάγουν σειρές κινουμένων σχεδίων με βάση τα διεθνή πρότυπα.

Τρίτο σημείο, ως προς την παραγωγή περιεχομένου για τις ψηφιακές πλατφόρμες και τα θεματικά κανάλια παιδικού περιεχομένου, όπου η μείωση του προϋπολογισμού για την ένταξη των κινουμένων σχεδίων στο σύστημα επιστροφής των εξόδων παραγωγής σε ποσό 60.000 ευρώ, μπορεί να αποδειχθεί καταλύτης για τη δραστηριοποίηση μικρότερων εταιρειών παραγωγής και μεμονωμένων δημιουργών στο τηλεοπτικό γίγνεσθαι της χώρας.

Το μικρότερο ρίσκο που θα αναλαμβάνονται από τις επιχειρήσεις για την παραγωγή του οπτικοακουστικού έργου, θα τους δώσει τη δυνατότητα να παρουσιάσουν το έργο του σε ευρύτερο επιλεγμένο κοινό και να επωφεληθούν από τη δευτερογενή αγορά προϊόντων, χαρακτήρες, περιβάλλοντα του οπτικοακουστικού έργου σε αντικείμενα merchandising και εκδόσεις, όλο και περισσότερων στη διεθνή αγορά. Κάθε ευρώ που εισπράττει ο παραγωγός από την προβολή στις οθόνες συνοδεύεται από άλλα 9 ευρώ που εισπράττει από δικαιώματα πωλήσεων δευτερογενών προϊόντων, με επακόλουθο σημαντικό για την ανάπτυξη της αγοράς και στην Ελλάδα.

Τέταρτο σημείο. Βλέπουμε το νομοσχέδιο ως μέρος ενός ευρύτερου οικοσυστήματος ενίσχυσης της ελληνικής οπτικοακουστικής παραγωγής, όπου συγκαταλέγονται και τα φορολογικά κίνητρα που προτείνονται, αλλά και συνέργειες μεταξύ των υφιστάμενων, Εθνικού Κέντρου Οπτικοακουστικών Μέσων Επικοινωνίας (ΕΚΟΜΕ), Ελληνικό Κέντρο Κινηματογράφου, Hellenic commission και των νέων δομών που οφείλουν να δημιουργηθούν για διευκόλυνση των επενδυτών σε εθνικό, περιφερειακό και τοπικό επίπεδο. Εκεί υστερούμε ακόμα ως χώρα.

Πέμπτο σημείο. Μιλώντας για συνέργειες η ΑΣΙΦΑ ΕΛΛΑΣ λειτούργησε για πρώτη φορά φέτος ψηφιακό ελληνικό περίπτερο στο Διεθνές Φεστιβάλ Κινουμένων Σχεδίων στο Annecy της Γαλλίας, σε συνεργασία με το Εθνικό Κέντρο Οπτικοακουστικών Μέσων Επικοινωνίας (ΕΚΟΜΕ). Παρουσιάστηκαν 25 σχέδια παραγωγής όλων των ειδών από κινηματογραφικές ταινίες ως έργα εικονικής και επαυξημένης πραγματικότητας πάνω από 20 επιχειρήσεις του κλάδου, που ξεκίνησαν την ανάπτυξη παραγωγής τα τελευταία χρόνια.

Στη μακρά πορεία υλοποίησης μιας παραγωγής κινουμένων σχεδίων, η ύπαρξη ενός συστήματος επιστροφής εξόδων είναι ζωτικής σημασίας για τις εθνικές κινηματογραφήσεις. Φέτος, που γιορτάζουμε 75 χρόνια δημιουργίας ελληνικών κινουμένων σχεδίων, προγραμματίζουμε δράσεις προώθησης και ανάπτυξης συμπαραγωγών, υπό την αιγίδα και χρηματοδότηση του Υπουργείου Πολιτισμού και Αθλητισμού, από τον Οκτώβριο έως και το Δεκέμβριο του 2020. Ευελπιστούμε, ο νόμος που θα ψηφίσει η Βουλή των Ελλήνων, να είναι σημαντικό εργαλείο προσέλκυσης ξένων συμπαραγωγών, είμαστε δε βέβαιοι, ότι στην προσπάθειά μας αυτή θα έχουμε μαζί μας και το ΕΚΟΜΕ, το οποίο υποστηρίζει με συνέπεια την Ελληνική Κοινότητα Κινουμένων Σχεδίων από την ίδρυσή του.

Αυτά έχουμε να πούμε για το νομοσχέδιο και είμαστε στην διάθεσή σας για οποιονδήποτε διευκρίνιση. Ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βούλτεψη Σοφία, Γιαννάκου Μαριορή (Μαριέττα), Καππάτος Παναγής, Κελέτσης Σταύρος, Κοτρωνιάς Γεώργιος, Κούβελας Δημήτριος, Κυρανάκης Κωνσταντίνος, Κωνσταντινίδης Ευστάθιος, Κώτσηρας Γεώργιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Ταγαράς Νικόλαος, Τσιγκρής Άγγελος, Υψηλάντης Βασίλειος – Νικόλαος, Χιονίδης Σάββας, Αυγέρη Θεοδώρα (Δώρα), Αυλωνίτης Αλέξανδρος – Χρήστος, Γεροβασίλη Όλγα, Γιαννούλης Χρήστος, Καλαματιανός Διονύσιος – Χαράλαμπος, Κάτσης Μάριος, Λάππας Σπυρίδωνας, Παπαηλιού Γεώργιος, Πούλου Παναγιού (Γιώτα), Τζανακόπουλος Δημήτριος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Δελής Ιωάννης, Μυλωνάκης Αντώνιος, Χήτας Κωνσταντίνος και Αδαμοπούλου Αγγελική.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Ευχαριστώ πολύ κύριε Κυριακουλάκη και κλείνουμε το κύκλο της ακρόασης των προσκεκλημένων μας με την κυρία Όλγα Βερικάκη, η οποία είναι Α` Αντιπρόεδρος του Συνδέσμου Κοινωνικών Λειτουργών Ελλάδας.

**ΟΛΓΑ ΒΕΡΙΚΑΚΗ (Α΄ Αντιπρόεδρος του Συνδέσμου Κοινωνικών Λειτουργών Ελλάδος- ΣΚΛΕ):** Καλησπέρα σας.

Αξιότιμε κύριε Υπουργέ, κυρίες και κύριοι Βουλευτές, εκπρόσωποι άλλων Φορέων, καταρχάς θέλουμε να σας ευχαριστήσουμε πολύ για την πρόσκληση που κάνατε, εκ μέρους του Συνδέσμου Κοινωνικών Λειτουργών Ελλάδος, για να συμμετέχουμε σε αυτή την διαβούλευση γι' αυτό το νομοσχέδιο, όπου οι διατάξεις που κυρίως μας αφορούν είναι στα άρθρα 23 και 24, που μιλάνε για τη διαδικασία σύνδεσης των ανηλίκων, που είναι εγγεγραμμένα στα Εθνικά Μητρώα Ανηλίκων, με τους υποψηφίους αναδόχους, θετούς γονείς, που βρίσκονται στα αντίστοιχα Εθνικά Μητρώα.

Αυτό που εμείς θέλουμε να τονίσουμε και είναι πολύ σημαντικό, είναι ότι όλη αυτή η διαδικασία της αναδοχής και της υιοθεσίας, έρχεται να βοηθήσει σε ένα σχέδιο, που θεωρούμε ότι είναι σημαντικό να τηρηθεί και από εσάς, για την αποϊδρυματοποίηση και την ενίσχυση των εναλλακτικών μορφών φροντίδας για το παιδί. Είναι θεσμοί που αποτελούν θεμελιώδη δικαιώματα για την προάσπιση της ασφαλούς ανάπτυξης των παιδιών και ταυτίζονται απόλυτα με τη διεθνή Σύμβαση για τα δικαιώματα του παιδιού.

Τώρα, στα επιμέρους θέματα και ο επειδή ο χρόνος είναι πολύ περιορισμένος, αυτό που θέλουμε να πούμε και με αφορμή το σχέδιο νόμου του Υπουργείου για την Ψηφιακή Διακυβέρνηση που αναφέρονται στο ταίριασμα για την τοποθέτηση ενός παιδιού σε μια οικογένεια είτε για αναδοχή είτε για υιοθεσία, οι παρατηρήσεις που έχουμε να κάνουμε είναι, ότι διαχρονικά ο Σύνδεσμος Κοινωνικών Λειτουργών Ελλάδος έχει επισημάνει την αναγκαιότητα θέσπισης ενός ενιαίου και θεσμικού πλαισίου για την παιδική προστασία.

Αυτό τι σημαίνει; Αυτό σημαίνει ότι θα περιγράφονται αρμοδιότητες και συγκεκριμένα πρωτόκολλα από την πρώτη στιγμή που θα εντοπίζεται ένα παιδί είτε σε κίνδυνο είτε σε ανάγκη και σε αυτό το σημείο θα πρέπει, κάποια στιγμή, να συζητήσουμε ζητήματα που έχουν να κάνουν με την πρόληψη στο ευρύτερο οικογενειακό και σχολικό περιβάλλον.

Έτσι, λοιπόν, αυτό που μας ενδιαφέρει για να αποφευχθούν θέματα παραμέλησης και κακοποίησης που μας έχουν απασχολήσει - και το ξέρετε και εσείς - το τελευταίο χρονικό διάστημα, με τις περιπτώσεις παιδιών που έχουν βρεθεί στη δημοσιότητα, αυτό που έχουμε να προτείνουμε είναι ένα Εθνικό Σύστημα Παιδικής Προστασίας, με Υπηρεσίες που θα είναι επαρκώς στελεχωμένες με το επιστημονικό Προσωπικό και σχεδιασμένες για την προστασία των παιδιών και στην ενίσχυση της οικογενειακής σταθερότητας και γι` αυτό το λόγο, στα σχετικά άρθρα, αυτό που παρατηρούμε, είναι ότι δίνεται μια αρμοδιότητα για την έκδοση Κοινής Υπουργικής Απόφασης, όπου θα καθορίζεται η διαδικασία.

Στο σημείο αυτό πρέπει, όμως, να είμαστε λίγο προσεκτικοί, για το τι εννοούμε όταν λέμε «Φορείς Εποπτείας», διότι ενώ υπάρχουν, από τη μία, οι Φορείς Εποπτείας για την αναδοχή και την υιοθεσία που είναι στον Δημόσιο, δηλαδή τα ΚΚΠ και οι Περιφέρειες, υπάρχουν παιδιά - ξέρουμε όλοι μας πολύ καλά - που βρίσκονται φιλοξενούμενα αυτή τη στιγμή σε Νομικά Πρόσωπα Ιδιωτικού Δικαίου και σε εκκλησιαστικά Ιδρύματα, γεγονός που μας καθιστά εμάς αρκετά επισφαλείς, γιατί με την εμπειρία μας μέχρι τώρα γνωρίζουμε ότι, αρκετοί από αυτούς τους Φορείς δεν είναι επαρκώς στελεχωμένοι με ειδικό επιστημονικό Προσωπικό και δεν υπάρχουν προδιαγραφές ίδρυσης και λειτουργίας που να προβλέπουν αυτούς τους κανόνες λειτουργίας, το ατομικό σχέδιο για το κάθε παιδί και τα λοιπά.

Οφείλουμε, λοιπόν, να είμαστε προσεκτικοί, όταν προστίθεται στην παράγραφο 3 το εδάφιο που μιλάει για τους αρμόδιους Φορείς, καθώς όλοι αυτοί που προαναφέραμε δεν έχουν ενιαίες προδιαγραφές λειτουργίας. Θα είμαστε, λοιπόν, πάρα πολύ προσεκτικοί σε αυτό, αναμένουμε την Κοινή Υπουργική Απόφαση, που θα θέλαμε και ευελπιστούμε, να αναφέρεται σε μια τροποποιημένη διαδικασία, βάσει πρωτοκόλλων, με αναλυτικά στάδια που να είναι κοινά και να παρακολουθούνται με τον ίδιο τρόπο, ώστε να εκπαιδευτούν όλοι όσοι εμπλέκονται.

Κατά συνέπεια καταλήγουμε, ότι είναι απαραίτητο πέρα από τη ψηφιακή, αυτή τη στιγμή, αναβάθμιση και επικαιροποίηση όλων αυτών διατάξεων, να συσταθεί ένας εθνικός συντονιστικός φορέας παιδικής προστασίας, που θα περιλαμβάνει τον έλεγχο και την εποπτεία όλων των διαδικασιών και δυσλειτουργίας των νομικών προσώπων ιδιωτικού δικαίου, αλλά και του δημοσίου δικαίου, ώστε να λειτουργούν κάτω από την ίδια ομπρέλα για την προστασία πάντα και το βέλτιστο συμφέρον των παιδιών.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Κυρίες και κύριοι συνάδελφοι, περνάμε στους συναδέλφους εισηγητές, ή όποιον άλλο Βουλευτή θέλει να παρέμβει, για ερωτήσεις και παρατηρήσεις.

Τον λόγο έχει ο Εισηγητής της Πλειοψηφίας, κύριος Νικόλαος Ταγαράς.

**ΝΙΚΟΛΑΟΣ ΤΑΓΑΡΑΣ (Εισηγητής της Πλειοψηφίας):** Νομίζω, ότι αναδείχθηκε μέσα από τις τοποθετήσεις των φορέων - που είχαμε την τιμή και τη χαρά να ακούσουμε με προσοχή - ότι οι γενικές θέσεις-κατευθύνσεις του νομοσχεδίου είναι θετικές, έρχονται να καλύψουν κενά, ή να λύσουν προβλήματα, τα οποία προέκυψαν μέσα από τη λειτουργία των τελευταίων δύο χρόνων του νόμου της προηγούμενης Κυβέρνησης.

Θετικός, όπως είπα και στην εισήγησή μου στην προηγούμενη συνεδρίαση της Επιτροπής, ο νόμος, που είχε γίνει από πλευράς της προηγούμενης κυβέρνησης, όμως επειδή πολλά πράγματα εξελίσσονται, ανάγκες δημιουργούνται και παράλληλα κενά, ελλείψεις, αλλά και διορθώσεις επιβάλλονται, με αυτή την έννοια νομίζω, ότι αναδείχθηκε μέσα από τις τοποθετήσεις των φορέων, το ότι είναι θετικό στις γενικές, αλλά και ειδικές κατευθύνσεις που αφορά τις αναπροσαρμογές των ενισχύσεων σε όλα τα μέσα οπτικοακουστικής παραγωγής. Μπήκαν βεβαίως και θέματα που αφορούν προσθήκες και συμπληρώσεις και προτάσεις, νομίζω, ότι θα εκτιμηθούν από τον Υπουργό και τον Υφυπουργό και τα στελέχη που είναι παρόντα σήμερα εδώ.

Δεν έχω κάποια ιδιαίτερη ερώτηση να κάνω παρά μόνο στην τελευταία κυρία, την κυρία Βερικάκη, αναφέρθηκε σε ό,τι αφορά την ψηφιοποίηση και την ηλεκτρονική παραδοχή, αλλά και αξιοποίηση των στοιχείων που αφορούν στα θέματα υιοθεσίας, ότι είναι θετικά και συμπλήρωσε για ένα κεντρικό συντονιστικό όργανο, το οποίο πρέπει να παρακολουθήσει όλη αυτή την εξέλιξη προβλέποντας, όμως, ταυτόχρονα και προτείνοντας, σε κάποια σημεία, όπως στην παράγραφο 3, του άρθρου 23, που αναφέρεται στους αρμόδιους φορείς.

Θα ήθελα διευκρινίσεις περισσότερες στο άρθρο 23, παράγραφος 3, που αναφέρθηκε και αν αυτά τα οποία ήδη αναφέρονται στο νομοσχέδιο, με την έννοια της ψηφιακής μεταβολής, αν είναι θετικά.

Ευχαριστώ πολύ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Μάριος Κάτσης, Εισηγητής της Μειοψηφίας.

**ΜΑΡΙΟΣ ΚΑΤΣΗΣ (Εισηγητής της Μειοψηφίας):** Θέλω κι εγώ με τη σειρά μου να ευχαριστήσω για την έστω και εξ αποστάσεως παρουσία των φορέων, που βρίσκονται σήμερα και αναλύσανε τις θέσεις τους για το νομοσχέδιο.

Ας μου επιτραπεί, να κάνω κάποιες ερωτήσεις πάνω σε αυτά που ακούστηκαν στην βάση αυτών των προτάσεων, που έχουν ήδη διατυπωθεί και ξεκινώντας, θα ήθελα, από τον Πρόεδρο του (ΕΚΟΜΕ), το Εθνικό Κέντρο Οπτικοακουστικών Μέσων και Επικοινωνίας.

Κύριε Πρόεδρε, το (ΕΚΟΜΕ) μέσα σε δύο χρόνια είχε εγκρίνει πολλά επενδυτικά σχέδια, μας είπατε και εσείς νωρίτερα κάποια στοιχεία. Αυτό είναι δείγμα της υψηλής ανταπόκρισης και της επιτυχίας του εγχειρήματος.

Ωστόσο, θα ήθελα, να ρωτήσω μήπως μπορείτε, να μας πείτε, τι έχει γίνει με τη στελέχωση του οργανισμού του Εθνικού Κέντρου Οπτικοακουστικών Μέσων; Για παράδειγμα, πόσες από τις θέσεις εργαζομένων έχουν καλυφθεί από τις προσκλήσεις που έχουν βγει για αποσπάσεις από τις 70 θέσεις συνολικά, 20 το Δεκέμβριο του 2017 και άλλες 50 τον Γενάρη του 2019. Πόσες, λοιπόν, από αυτές τις θέσεις έχουν στελεχώσει και έχουν ολοκληρωθεί.

Αν μπορείτε να μας πείτε και τι λέει και το Υπουργείο για αυτό; Εάν εσείς έχετε συζητήσει, λοιπόν, το θέμα με το Υπουργείο και με ποιον ακριβώς τρόπο σκέφτεστε, να προχωρήσουν, γιατί ακούω παραπάνω για τη στελέχωση του Οργανισμού σε αυτό το ζήτημα.

Επίσης, θα ήθελα, να σας ρωτήσω, πώς προχωρούνε τα υπόλοιπα έργα, που άφησε η Κυβέρνηση του ΣΥΡΙΖΑ, ως «προίκα» στο Εθνικό Κέντρο Οπτικοακουστικών Μέσων και Επικοινωνίας.

Και αυτό αφορά το εθνικό αποθετήριο 10 εκατομμύρια ευρώ, τα film offices που είναι 5,8 εκατομμύρια ευρώ. Το ταμείο ανάπτυξης και επιχειρηματικότητας στον οπτικοακουστικό τομέα ενάμιση εκατομμύριο ευρώ περίπου. Θα ήθελα, λοιπόν, αν μπορείτε να μου πείτε και για αυτά, το στάτους δηλαδή, σε ποια φάση βρίσκεται. Μία ερώτηση, προς όλους τους υπόλοιπους φορείς, που έχουν να κάνουν με το κομμάτι των οπτικοακουστικών. Ξέρετε η φετινή χρονιά με το σταμάτημα των γυρισμάτων λόγω του πανδημίας του covid 19 επηρεάζει συνολικά. Να μας πουν κι αυτοί την άποψή τους πόσο επηρεάζεται η βιομηχανία συνολικά. Δεν θα έπρεπε όμως, αυτές οι συνθήκες στενής οικονομικής ρευστότητας αυτά τα δύο έργα που είχαν δρομολογηθεί από το πρόγραμμα δημοσίων επενδύσεων από την την προηγούμενη κυβέρνηση του ΣΥΡΙΖΑ, το ταμείο δηλαδή, εγγυοδοσίας οπτικοακουστικών παραγωγών που είναι 25 εκατομμύρια και το ταμείο επιχειρηματικών συμμετοχών για οπτικοακουστικές παραγωγές 75 εκατομμύρια, να είχαν προχωρήσει; Δηλαδή, δεν στερούνται πόροι για κρίσιμα αναπτυξιακά εργαλεία προκειμένου να συμπληρώσουν και να ενισχύσουν τη δράση του ΕΚΟΜΕ. Και ξέρετε αυτά τα έργα, εμείς, τα εντάξαμε και τα κάναμε πριν από την πανδημία, πριν από τον κορωνοϊό, για να ενισχυθεί έτι περαιτέρω η προοπτική βιομηχανίας και καλλιτεχνικής δημιουργίας .

Και διαβάζω, σε άλλες χώρες, όπως Ιταλία ή σήμερα στη Βρετανία έχουν φτιαχτεί ειδικά ταμεία στήριξης από το κράτος. Το κράτος αύξησε τη χρηματοδότηση των παραγωγών με μέτρα ανακούφισης τόσο για τις επιχειρήσεις, όσο και τους εργαζόμενους δημιουργούς.

Κυρία Πρόεδρε, λίγο την ανοχή σας ακόμα για την αρκετοί φορείς . Αν μπορείτε να μου πείτε αν έχετε τοποθετηθεί αν μπορείτε να τοποθετηθείτε για αυτήν την κατά τη γνώμη μου αδικαιολόγητη καθυστέρηση δεδομένου ότι αυτά τα χρήματα αφορούν πόρους και πόσο σημαντικά είναι αυτά τα αναπτυξιακά εργαλεία σήμερα και τι λέει το Υπουργείο για αυτά τα ζητήματα. Και δεν θέλουμε μόνο την γνώμη σας, θέλουμε και τις συμβουλές σας. Γιατί η ανάπτυξη της οπτικοακουστικής βιομηχανίας είναι, κατά τη γνώμη μου, μία εθνική υπόθεση . Είναι η ανάπτυξη που θα καθορίσει το μέλλον της χώρας και σε αυτόν τον τομέα και θα κάνει τη χώρα μας πρότυπο και προσέλκυσης από όλες τις χώρες πρότυπο προορισμού.

Θα ήθελα να ρωτήσω λοιπόν, την ένωση εταιρειών κινητής, τον πρόεδρο τον κ. Στεφανόπουλο.

Κύριε Στεφανόπουλε, μάλλον εκ παραδρομής εννοούσατε το άρθρο 17 και όχι 16, αλλά μένω στην ουσία για να συνεννοηθούμε το λέω. Ξέρετε όταν πιστοποιούν οι τράπεζες τον πολίτη, τον χρήστη για να κάνουν υπηρεσίες ηλεκτρονικής συναλλαγής μέσω e-banking, ζητούν άπαξ μια προσκόμιση δικαιολογητικού για την κατοχή του αριθμού τηλεφώνου και δεν ζητούν μόνο από την εταιρεία κινητής, αλλά ζητούν και μία σειρά άλλων δικαιολογητικών, όπως είναι εκκαθαριστικό, διεύθυνση κατοικίας και ούτω καθεξής. Αλλά άπαξ, μία φορά τουλάχιστον, ο πολίτης για να έχει ηλεκτρονικές συναλλαγές και να επικαιροποιήσει τα στοιχεία e-banking έχει μια αυτοπρόσωπη παρουσία στην τράπεζα. Μήπως θα έπρεπε το ίδιο, κατά τη γνώμη σας, να πρέπει να γίνει και εδώ; Γιατί να μην το κάνει λοιπόν, το ίδιο και το κράτος άπαξ, να μπορέσει να επικαιροποιήσει, για να φτιαχτεί το μητρώο των πολιτών.

Και μια τελευταία ερώτηση προς τον σύνδεσμο κοινωνικών λειτουργών. Θα ήθελα να ρωτήσω, ξέρετε εγώ αισθάνθηκα λίγο άβολα με την έννοια ότι δεν τα γνωρίζω αυτά τα ζητήματα και βλέπω ότι μπαίνουμε στην ουσία, γιατί μιλάμε για έκδοση κοινής Υπουργικής Απόφασης, για ζητήματα που αφορούν άλλο Υπουργείο, το Υπουργείο δηλαδή, Εργασίας κοινωνικής πρόνοιας κοινωνικής αλληλεγγύης και ούτω καθεξής και όχι το Υπουργείο Ψηφιακής και βλέπουμε εδώ πέρα ότι είπατε ότι ελπίζουμε ευελπιστούμε. Εκφράσατε βέβαια, κάποιες ανησυχίες για το αν και κατά πόσον αλλάξουν οι φορείς μέσα από την ΚΥΑ, αλλά ξέρετε εδώ πέρα έχουμε νομικό κείμενο, έχουμε ένα νομοσχέδιο που συζητείται. Δεν πρέπει να μείνουμε στις ελπίδες, δηλαδή στο ότι ελπίζουμε σε καλή νομοθέτηση ή στην καλή προαίρεση και στην καλή ας πούμε προοπτική ή να εισακουστείτε εσείς από το Υπουργείο . Εδώ πέρα μπαίνουμε σε ζητήματα ουσίας. Κατά τη γνώμη σας, θεωρείτε, λοιπόν, ότι πρέπει αυτή η κοινή Υπουργική απόφαση να εκδίδεται από το Υπουργείο ψηφιακής διακυβέρνησης και να μπαίνει επί της ουσίας στο ζήτημα της αναδοχής και υιοθεσίας όταν εσείς οι ίδιοι έχετε εκφράσει, πριν από λίγο σας άκουσα, ενστάσεις για ζητήματα φορέων, τα οποία είναι νομικά πρόσωπα ιδιωτικού δικαίου και μπορεί να μην έχουν την πληρότητα ή και την επάρκεια να προσφέρουν στο ταίριασμα γονέων και υποψήφιων αναδόχων και παιδιών.

Κλείνω με αυτό. Θα ήθελα και ένα σχόλιο αν μπορείτε τηλεγραφικά για τον νόμο 4538/18 που έφερε ο ΣΥΡΙΖΑ, ως προς τον εξ ορθολογισμό και την επιτάχυνση και τη διαφάνεια σε αυτή τη διαδικασία, γιατί γνωρίζουμε ότι γίνεται ηλεκτρονικά. Ούτως η άλλως. Ευχαριστώ πολύ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής)** Τον λόγο έχει η κυρία Γιαννακοπούλου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Να ευχαριστήσω τους εκπροσώπους των φορέων για την συμμετοχή τους και για την ενημέρωση για όλα τα φλέγοντα ζητήματα αυτού του νομοσχεδίου.

Κατ’ αρχάς, θα ήθελα να απευθυνθώ προς το Εθνικό Κέντρο Κινηματογράφου. Πόσο εφικτή είναι η δημιουργία ενός κοινού μητρώου παραγωγών μεταξύ ΕΚΟΜΕ και Εθνικού Κέντρου Κινηματογράφου; Δεν θα βοηθούσε η δημιουργία ενός τέτοιου μητρώου, πιστεύετε, στη διαφάνεια, αλλά ακόμη περισσότερο, στην επιτάχυνση των διαδικασιών, οι οποίες, απαιτούνται για την υλοποίηση των υπό εξέταση επενδυτικών σχεδίων; Επίσης, η Διεύθυνση του Hellenic Film Commission, που λειτουργεί στο Εθνικό Κέντρο Κινηματογράφου ενισχύεται και αν ναι, πώς, από το εν λόγω νομοσχέδιο; Εν τέλει, το ΕΚΟΜΕ λειτουργεί βοηθητικά στην εν λόγω Διεύθυνση ή ανταγωνιστικά προς αυτή; Έχουμε ένα αντίστοιχο, ένα παράλληλο μοντέλο σε άλλες χώρες;

Επίσης, βάσει της ισχύουσας νομοθεσίας, εθνική στρατηγική για τον κινηματογράφο διαμορφώνεται από το Εθνικό Κέντρο Κινηματογράφου. Αν μία ταινία κινηματογραφική απορριφθεί από το Εθνικό Κέντρο Κινηματογράφου και στη συνέχεια, ζητήσει χρήματα από το ΕΚΟΜΕ, όπως και δικαιούται, με βάση ποια κριτήρια θα κριθεί; Τα κριτήρια τελικά είναι μόνο οικονομικά και πως βοηθά, πιστεύετε, αυτό μακροπρόθεσμα τον ελληνικό κινηματογράφο; Ποια κίνητρα δίνει το Hellenic Film Commission για την προσέλκυση ξένων κινηματογραφικών παραγωγών και ποιο κενό καλύπτεται από τον ΕΚΟΜΕ;

Τέλος, υπάρχει σήμερα συνεργασία μεταξύ ΕΚΟΜΕ και Εθνικού Κέντρου Κινηματογράφου και αν ναι, σε ποιο επίπεδο και αν όχι, με ποιο τρόπο θα μπορούσε να υπάρξει;

Όσον αφορά τον Σύνδεσμο Ανεξάρτητων Παραγωγών, ένα ερώτημα που τίθεται εύλογα είναι, πώς μπορούν να προστατευτούν τα μικρά ελληνικά γραφεία παραγωγής μέσα από το συζητούμενο νομοσχέδιο, από τη στιγμή που στην πραγματικότητα, δεν υπάρχει κανένα άλλο κριτήριο επιλεξιμότητας των επενδυτικών σχεδίων πέραν του οικονομικού; Αυτό, νομίζω, είναι ένα μείζον θέμα, στο οποίο, θα θέλαμε την άποψή σας.

Όσον αφορά την Ένωση Τεχνικών Ελληνικού Κινηματογράφου και Τηλεόρασης του Οπτικοακουστικού Τομέα, ποιες πιστεύετε ότι είναι οι εγγυήσεις που παρέχονται μέσω του ΕΚΟΜΕ για τις θέσεις εργασίας και για την εργασιακή αξιοπρέπεια των Ελλήνων εργαζομένων σε αυτές τις παραγωγές; Γιατί, αυτό είναι ένα θέμα που μας μας απασχολεί πάρα πολύ.

Τέλος, απευθυνόμενη στον ΕΚΟΜΕ, θα ήθελα να ρωτήσω, τι εγγυήσεις παρέχει το ΕΚΟΜΕ, ως προς τον σεβασμό του περιβάλλοντος και του φυσικού πλούτου και την απαιτούμενη ανταποδοτικότητα των ξένων κινηματογραφικών παραγωγών προς την ελληνική οικονομία; Είναι, νομίζω, ένα πάρα πολύ σοβαρό θέμα που θα θέλαμε την τοποθέτησή σας. Επίσης, θα θέλαμε την τοποθέτησή σας στο ερώτημα, με ποιον τρόπο θα προωθήσει και θα πριμοδοτήσει την επιλεξιμότητα από ξένους παραγωγούς περιοχών της χώρας, οι οποίες, έχουν σοβαρότατα προβλήματα φτώχειας, εγκατάλειψης, ανεργίας, αλλά, βεβαίως και φυσικό πλούτο. Ευχαριστώ πολύ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Δύο ζητήματα θέλουμε να θίξουμε. Ακούστηκαν και από τις τοποθετήσεις των φορέων. Το πρώτο είναι σχετικά με την υποχρέωση καταβολής του 1,5% από τα κανάλια τα τηλεοπτικά στον ελληνικό κινηματογράφο. Μια υποχρέωση, βεβαίως, η οποία, όπως είναι γνωστό, δεν τηρείται, με ευθύνη τις περισσότερες φορές της πολιτείας, η οποία, είτε αμελεί, είτε διευκολύνει τη μη καταβολή αυτού του ποσού στον ελληνικό κινηματογράφο για την παραγωγή ταινιών. Είναι γνωστή, άλλωστε και η ιστορία αυτού του 1,5%. Το πώς κάθε φορά μειώνεται το περιεχόμενό του και μειώνεται το ποσό, το οποίο, είναι υποχρεωμένα τα κανάλια τα τηλεοπτικά να αποδίδουν, αν εξαιρέσει κανείς την ΕΡΤ.

Επειδή ακούστηκε εδώ, το θέμα ακόμα και της κατάργησης του 1,5% και την πιθανή αντικατάστασή του με κάποιο άλλο τέλος. Θα θέλαμε ορισμένες διευκρινίσεις γύρω από αυτό το ζήτημα, το οποίο, είναι εξαιρετικά σοβαρό για την υπόθεση του ελληνικού κινηματογράφου.

Το άλλο ζήτημα που θέλω να θίξω έχει να κάνει με ένα φαινομενικά τεχνοκρατικό ζήτημα, το οποίο, το Υπουργείο που εισηγείται το νομοσχέδιο είπε ότι δεν είναι δική του διάταξη, ήρθε από το Υπουργείο Εργασίας και Κοινωνικής Αλληλεγγύης. Αφορά τα άρθρα 23 και 24 σε σχέση με την υιοθεσία των παιδιών, σε σχέση με το Εθνικό Μητρώο Καταγραφής των παιδιών και για τη διάταξη που υπάρχει εδώ, που λέει ότι με μία Κοινή Υπουργική Απόφαση καθορίζονται η διαδικασία, οι αρμόδιοι φορείς, η χρονική διάρκεια και κάθε σχετικό θέμα που αφορά στη σύνδεση των ανηλίκων, που είναι εγγεγραμμένοι στο Εθνικό Μητρώο Ανηλίκων με τους υποψήφιους αναδόχους γονείς. Είναι εξαιρετικά ουσιαστικό αυτό το ζήτημα, για να αφεθεί σε μία Κοινή Υπουργική Απόφαση και καθίσταται ακόμα πιο σημαντικό από το γεγονός, ότι σε αυτό το μητρώο, για το οποίο, εμείς, όταν συζητιόταν το σχετικό νομοσχέδιο, δεν είχαμε φέρει αντίρρηση. Είπαμε ότι πρέπει να υπάρχει αυτό το Εθνικό Μητρώο Καταγραφής των παιδιών που ζουν μακριά από τη φυσική τους οικογένεια ή που πρόκειται να απομακρυνθούν από αυτήν, αλλά από μόνο του δεν μπορεί να λύσει το ζήτημα.

Πρόκειται για ένα Μητρώο, το οποίο, περιέχει ευαίσθητα προσωπικά δεδομένα των παιδιών και πρέπει να τηρείται στην αρμόδια Αρχή που είναι υπεύθυνη για την παιδική προστασία και ότι η πρόσβαση σε αυτό το Μητρώο, θα πρέπει να γίνεται μονάχα από τους αρμόδιους υπαλλήλους αυτής της κρατικής υπηρεσίας και να απαγορεύεται αυστηρότατα η με οποιονδήποτε τρόπο πρόσβαση ιδιωτών. Όμως, από την ίδια τη διατύπωση του άρθρου εδώ, σε σχέση με τους αρμόδιους φορείς, αλλά και ανατρέχοντας και στο νομοσχέδιο του 2018 του ΣΥΡΙΖΑ, γνωρίζουμε ότι αναγνωρίστηκε η ύπαρξη και η δράση μη κυβερνητικών οργανώσεων, διαφόρων φιλανθρωπικών σωματείων, νομικών προσώπων ιδιωτικού δικαίου που δραστηριοποιούνται έντονα, μάλιστα, στο ζήτημα αυτό της υιοθεσίας. Εν πάση περιπτώσει, θεωρούμε ότι αυτό δεν μπορεί να συνεχιστεί. Δεν πρέπει να υπάρχει, γιατί η παιδική προστασία και η προστασία των ανηλίκων παιδιών είναι ζήτημα πάρα πολύ σημαντικό και εξαιρετικά σοβαρό για να αφήνεται στα χέρια των όποιων ιδιωτών. Γι' αυτό και λέμε και θα θέλαμε εδώ, μία τοποθέτηση από τον αρμόδιο φορέα. Η δική μας γνώμη είναι ότι θα πρέπει να υπάρχει ένα αποκλειστικά δημόσιο δίκτυο παιδικής προστασίας που να επιλαμβάνεται όλων αυτών των θεμάτων. Καμία εμπλοκή οποιουδήποτε ιδιωτικού φορέα στη διαχείριση και την πρόσβαση σε αυτό το Μητρώο των παιδιών. Ευχαριστώ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει η κυρία Αδαμοπούλου.

**ΑΓΓΕΛΙΚΗ ΑΔΑΜΟΠΟΥΛΟΥ (Ειδική Αγορήτρια του ΜέΡΑ25):** Απευθύνομαι στους εκπροσώπους του οπτικοακουστικού έργου και σε όποιους συγκεκριμένα δεν απάντησαν και δεν τοποθετήθηκαν για τα θέματα αυτά. Ως προς τα χρηματικά όρια επιλεξιμότητας των διαφόρων παραγωγών, αν θεωρούν ότι αυτά ανταποκρίνονται στην ελληνική πραγματικότητα τα συγκεκριμένα κατώφλια ή είναι πολύ ψηλά και άρα, από τα ποσά αυτά θεωρούν ότι απευθύνονται τελικά σε λίγες πολυτελείς παραγωγές.

Δεύτερο ζήτημα, ως προς τις συντμήσεις των προθεσμιών που προβλέπει το άρθρο 7 για το διοικούμενο, αν, δηλαδή, είναι εφικτό στην πράξη για όσους απορρίφθηκαν και θέλουν να υποβάλουν ένσταση, να ασκήσουν εντός πέντε εργάσιμων ημερών τα νόμιμα δικαιώματά τους, με τρόπο αποτελεσματικό και να καταθέσουν πλήρη φάκελο. Δηλαδή, αν αυτές οι πέντε μέρες θεωρείται ότι είναι επαρκείς, ώστε να συλλέξουν όλα τα δικαιολογητικά που απαιτούνται και να καταθέσουν το φάκελο πλήρη.

Τώρα έρχομαι στο τρίτο ερώτημα το οποίο, επίσης, απαντήθηκε από κάποιον φορέα, αν θυμάμαι καλά, από την Ελληνική Ακαδημία Κινηματογράφου. Θα ήθελα από τους υπόλοιπους μία τοποθέτηση ως προς το που πιστεύουν ότι πάσχει το σύστημα απόδοσης του 1,5% υπέρ εγχώριων παραγωγών από κανάλια και πλατφόρμες και τι προτάσεις έχουν να διατυπώσουν επί του συγκεκριμένου θέματος.

Και τέταρτον ερώτημα, το οποίο απευθύνεται σε όλους, αλλά περισσότερο στον Πρόεδρο του ΕΚΟΜΕ, στον κύριο Κουάνη, αν θεωρούν ότι η διαδικασία έγκρισης του επενδυτικού σχεδίου μόνο από τον Πρόεδρο και Διευθύνοντα Σύμβουλο του ΕΚΟΜΕ με απόφαση, δηλαδή, του Προέδρου ή του Διευθύνοντα Συμβούλου, αλλά κατόπιν απλής εισήγησης και όχι δέσμιας γνώμης της Επιτροπής Ελέγχου, είναι μια διαδικασία διαφανής.

Και τέλος, απευθύνομαι προς την εκπρόσωπο του Συνδέσμου Κοινωνικών Λειτουργών Ελλάδας. Έχουν εκφραστεί σοβαρές ανησυχίες για τα άρθρα 23 και 24 σε σχέση με το απόρρητο και το δικαίωμα των θετών παιδιών σε γενετική ταυτότητα. Θεωρείτε, λοιπόν ότι έχουν βάση αυτές οι ανησυχίες και αν ναι, θεωρείτε ότι οι διατάξεις χρειάζονται πληρέστερη διαβούλευση και προς το παρόν, χρήζουν απόσυρσης από το συγκεκριμένο νομοσχέδιο;

Ευχαριστώ πολύ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Και τώρα περνάμε στον κύκλο των απαντήσεων.

Τον λόγο έχει η κυρία Όλγα Βερικάκη, Α΄ Αντιπρόεδρος του Συνδέσμου Κοινωνικών Λειτουργών Ελλάδος, να δώσει τις απαντήσεις της και ενδεχομένως, επειδή είναι ειδικό θέμα το δικό της - ευχαρίστως να παραμείνει – αλλά από εμάς θα είναι ελεύθερη.

**ΌΛΓΑ ΒΕΡΙΚΑΚΗ (Α΄ Αντιπρόεδρος του Συνδέσμου Κοινωνικών Λειτουργών Ελλάδος (ΣΚΛΕ)):** Καταλαβαίνω και κατανοώ, πόσο δημιουργεί «τρομερούς τριγμούς» και παραμένουν ευαίσθητοι οι άνθρωποι που συμμετέχουν σήμερα στη διαβούλευση σε ότι έχει να κάνει με το θέμα της προστασίας των ανηλίκων, όταν μιλάμε για τήρηση μητρώων, μπαίνουν πολλά ζητήματα και γι’ αυτό και εμείς εκφράζουμε εδώ τους προβληματισμούς μας, όχι τόσο τις ανησυχίες μας, αλλά τους προβληματισμούς μας προς εσάς, τη σεβαστή Επιτροπή και στα μέλη που την εκπροσωπούν.

Αυτό που είπα και νωρίτερα, και ίσως μπορώ να το αναπτύξω λίγο περισσότερο για να είναι κατανοητό, για εμάς ο ν.4538, για να απαντήσω λίγο και σε κάποιο ερώτημα, ήταν ένας νόμος που ήρθε να τακτοποιήσει και να δημιουργήσει ένα ενιαίο πλαίσιο για τους δημόσιους φορείς σε σχέση με τη διενέργεια των κοινωνικών ερευνών, με την ευθύνη για την αναδοχή και τη υιοθεσία και με τον τρόπο λειτουργίας τους, ώστε να μην υπάρχουν διαφορετικές γραμμές. Έχουμε καταθέσει στο αρμόδιο Υπουργείο και φυσικά μετέχουμε με εκπρόσωπό μας στο Εθνικό Συμβούλιο Αναδοχής και Υιοθεσίας όλες τις προτάσεις μας για το πώς μπορεί αυτό, να έχει μια καλύτερη δυναμική και να αποτυπώνεται στην πραγματικότητα προς όφελος και για το συμφέρον όλων των παιδιών που βρίσκονται σε συνθήκη ανάγκης ή παραμέλησης και που φιλοξενούνται σε δομές παιδικής προστασίας. Αυτός, άλλωστε, είναι και ο στόχος.

Πρέπει να τονίσουμε ότι για εμάς οι αρμόδιοι φορείς εποπτείας, είναι οι φορείς που έχουν την ευθύνη της διενέργειας των ερευνών και της αξιολόγησης της καταλληλότητας των υποψηφίων αναδόχων και θετών γονέων και αυτή δεν είναι άλλη από τις Περιφέρειες, τις κοινωνικές υπηρεσίες, δηλαδή των Περιφερειών όλης της χώρας και των κέντρων κοινωνικής πρόνοιας που έχουν πολλά παιδιά σε ιδρυματική φροντίδα.

Αυτό που θέλαμε να εκφράσουμε σαν επιφύλαξη για τα Ν.Π.Ι.Δ., χωρίς να γινόμαστε εμμονικοί, άλλα μέσα σε ένα ρεαλιστικό πλαίσιο να το τοποθετούμε, είναι ότι από τη στιγμή που δεν υπάρχει ένας σαφής κανονισμός ως προς την εποπτεία και τον έλεγχό τους, για το επιστημονικό τους κομμάτι, για τα επιστημονικά πρωτόκολλα, όχι μονάχα για τα κτιριακά ζητήματα, θέλουμε λιγάκι να είμαστε πιο σοβαροί και να επιμείνουμε ότι είναι ανάγκη να προβλεφθούν και να εξειδικευθούν στην Κοινή Υπουργική Απόφαση. Κατανοώ απόλυτα τους ενδοιασμούς των εκπροσώπων και των πολιτικών φορέων και πάνω σε αυτό και εμείς καταθέτουμε την ανησυχία μας.

Θέλω, επίσης να προσθέσω ότι το κομμάτι που έχει να κάνει με τα πρωτόκολλα, επειδή ανέφερα πριν σε σχέση με τα πρωτόκολλα, είναι ένα μοντέλο για να διασφαλίσουμε την κοινή λειτουργία ανάμεσα στους φορείς τους δημόσιους, που έχουν την ευθύνη της φροντίδας των παιδιών και στους φορείς τους ιδιωτικούς και τα εκκλησιαστικά.

Σέβομαι την άποψη και άλλωστε εγγενείς υπηρετούμε, είμαι δημόσιος λειτουργός. Σέβομαι την άποψη ότι θα πρέπει όλο αυτό θα αποτελεί μέριμνα του δημόσιου συστήματος φροντίδας, του κράτους, όμως, εφόσον, μέχρι τώρα, Υπουργού, Ν.Π.Ι.Δ. φορείς ή μη Κυβερνητικές Οργανώσεις και έχουν την ευθύνη φροντίδας ανηλίκων αν μη τι άλλο, νομίζω ότι είμαστε ικανοί και μπορούμε και σε αυτή τη φάση, εννοώ στη ψηφιακή διακυβέρνηση, θα πετύχουμε αυτό το ενιαίο πλαίσιο λειτουργίας όλων των φορέων παιδικής προστασίας. Νομίζω ότι αυτό πρέπει να αποτελέσει μέριμνα και για εσάς που είστε εκεί και νομοθετείτε, αλλά και για εμάς που είμαστε εδώ και είμαστε στη διάθεσή σας για να σας γνωμοδοτήσουμε σχετικά.

Σας ευχαριστώ, πάρα πολύ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Εμείς σας ευχαριστούμε κυρία Βερικάκη και για την παρουσία σας και για τις απαντήσεις και τώρα ξεκινώ με τις απαντήσεις των προσκεκλημένων μας.

Τον λόγο έχει ο κ. Παπαχατζής.

**ΠΑΝΑΓΙΩΤΗΣ ΠΑΠΑΧΑΤΖΗΣ (Πρόεδρος Δ.Σ. του Συνδέσμου Ανεξάρτητων Παραγωγών Οπτικοακουστικού Έργου (ΣΑΠΟΕ)):** Θα απαντήσω στην κυρία Γιαννακοπούλου που ρώτησε πως μπορούν να προστατευτούν τα μικρά γραφεία παραγωγής. Κατ’ αρχάς, όλοι μπορούν να κάνουν αίτηση στο ΕΚΟΜΕ. Όποιος είναι παραγωγός ή έχει εταιρεία παραγωγής είτε είναι μικρό γραφείο είτε μεγάλο γραφείο, μπορεί να κάνει αίτηση στο ΕΚΟΜΕ. Είναι αυτόματες οι χρηματοδοτήσεις. Δεν έχουν καλλιτεχνικά κριτήρια. Άρα, ο οποιοσδήποτε μπορεί να κάνει και εφόσον πληροί τα οικονομικά κριτήρια, να πάρει τη χρηματοδότηση. Αυτό που θα μπορούσε να γίνει και περισσότερο θα λέγαμε ότι αφορά τα μικρά γραφεία και θα μπορούσε να προστεθεί, είναι η ενεργοποίηση του Ταμείου Εγγυοδοσίας, όπως ειπώθηκε προηγουμένως. Αυτό θα βοηθήσει όλα τα γραφεία παραγωγής να μπορέσουμε να πάρουμε δάνεια ούτως ώστε, να εξοφλήσουμε εγκαίρως τους συνεργάτες, για να μπορέσουμε να πάρουμε την χρηματοδότηση από το ΕΚΟΜΕ. Αυτό σε ότι αφορά την ερώτηση της κυρίας Γιαννακοπούλου.

Σε ότι αφορά την ερώτηση της κυρίας Αδαμοπούλου από το ΜέΡΑ25, γιατί μέχρι σήμερα δεν εφαρμόζεται το 1,5%; Αυτό, επιτρέψτε μου να σας πω ότι είναι καθαρά πολιτική βούληση. Καμία Κυβέρνηση, τα τελευταία 20 χρόνια, δεν εφάρμοσε το 1,5%. Δεν ήθελε να συγκρουστεί με τα κανάλια, με τους καναλάρχες. Ο μόνος που προσπάθησε πραγματικά για την εφαρμογή του 1,5% ήταν ο κύριος Τζαβάρας, πριν λίγα χρόνια, αλλά δεν πρόλαβε, γιατί έγινε ανασχηματισμός και αντικαταστάθηκε.

Αυτός κατά την γνώμη μου είναι ο λόγος. Εάν υπάρξει πολιτική βούληση, άμεσα μπορεί να εφαρμοστεί το 1,5%. ή οποιοδήποτε άλλο μέτρο ενίσχυσης του κινηματογράφου είτε λέγεται 1,5% ή όπως, αλλιώς, θέλετε να το πείτε. Αυτό που είναι σημαντικό, είναι, επίσης ότι τα κανάλια, όπως γίνεται και στην Ευρώπη, τα δημόσια και τα ιδιωτικά κανάλια, είναι κατά κάποιο τρόπο υποχρεωμένα να ενισχύσουν την εθνική κινηματογραφία.

Ευχαριστώ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει η κυρία Πέννυ Παναγιωτοπούλου, Πρόεδρος Δ.Σ. της Ένωσης Σκηνοθετών Παραγωγών Ελληνικού Κινηματογράφου (ΕΣΠΕΚ).

**ΠΕΝΝΥ ΠΑΝΑΓΙΩΤΟΠΟΥΛΟΥ (Πρόεδρος Δ.Σ. της Ένωσης Σκηνοθετών Παραγωγών Ελληνικού Κινηματογράφου (ΕΣΠΕΚ)):** Δεν θα απαντήσω συγκεκριμένα, γιατί ήμουνα και έφευγα, γιατί είμαι σε άλλη συνάντηση στη δουλειά.

Θέλω να πω ότι το πιο σημαντικό πράγμα είναι ο κινηματογράφος, πέρα και πάνω απ’ όλα, είναι και ένα πολιτιστικό προϊόν και σαν τέτοιο οφείλει και πρέπει να ενισχύεται. Το ταμείο εγγυοδοσίας στα σίγουρα είναι ένα ταμείο το οποίο αν λειτουργούσε σωστά και αν ξαναεπαναφερθεί θα βοηθήσει πάρα πολύ στο να μπορούν να μπαίνουν τα λεφτά, να γίνονται οι ταινίες και μετά να μπορούν να έρχονται πίσω και εκείνο που είναι το πάρα πολύ σημαντικό ,επίσης που το είπαμε και πριν, αλλά δεν ξέρω αν ακούστηκε, αλλά το λένε και όλοι οι ομιλητές και οι Βουλευτές, είναι το ότι δεν έχει μπορέσει να λειτουργήσει το 1,5%. Δηλαδή, η ΕΣΠΕΚ εκείνο που είχε προτείνει για το νόμο για τον κινηματογράφο για να βοηθήσει και να διευκολυνθεί, είναι να μπορέσει να δημιουργηθεί στο Ελληνικό Κέντρο Κινηματογράφου ένα ταμείο, το οποίο θα μαζεύει τα λεφτά του 1,5%, τα οποία μετά θα μπαίνουν στις ελληνικές ταινίες.

Και, επίσης, αυτό που θέλω να προσέξω, αλλά να παρατηρήσω, αλλά δεν γίνεται, είναι ότι είναι πάρα πολύ μεγάλος ο συνωστισμός των σειρών των καναλιών στο ΕΚΟΜΕ και φαίνεται ότι μέχρι στιγμής ήταν αυτοί που επωφελούνταν πιο πολύ από όλους και όχι οι ταινίες αυτές καθαυτές με τα καινούργια, όμως, μέτρα, έτσι, όπως διαφαίνεται να δημιουργείται ο νόμος, αυτό τείνει να αλλάξει προς το καλύτερο.

Δεν μπορούμε να μιλήσουμε, εγώ συγκεκριμένα προσωπικά, με περισσότερες λεπτομέρειες επάνω σε αυτό. Πιστεύω ότι και οι υπόλοιποι συνάδελφοι από το χώρο και η PACT και ο κ. Παπαχατζής και ο κ. Τσεμπερόπουλος, έχουν επαρκώς επιχειρηματολογήσει και οτιδήποτε έχουν πει είναι σίγουρα προς τις σωστές κατευθύνσεις.

Σας ευχαριστώ.

**ΣΟΦΙΑ ΒΟΥΛΤΕΨΗ(Αντιπρόεδρος της Επιτροπής):** Τον λόγο έχει ο κ. Τσεμπερόπουλος.

**ΓΕΩΡΓΙΟΣ ΤΣΕΜΠΕΡΟΠΟΥΛΟΣ(Πρόεδρος Δ.Σ. Ελληνικής Ακαδημίας Κινηματογράφου(ΕΑΚ)):** Το θέμα της εγγυοδοσίας από όσο ξέρουμε στην Ελληνική Ακαδημία Κινηματογράφου έχει προχωρήσει από καιρό και έχει φθάσει και βρίσκεται στα χέρια της Αναπτυξιακής Τράπεζας, αν δεν, κοντολογίς, το «σπρώξει» το Υπουργείο Ανάπτυξης αυτή τη στιγμή και το Υπουργείο Ψηφιακής Διακυβέρνησης, αλλά κυρίως το Υπουργείο Ανάπτυξης, να την πάρει αυτή την απόφαση, να την βάλει την υπογραφή, η αναπτυξιακή τράπεζα δεν θα προχωρήσει το πράγμα. Είναι όμως όλο έτοιμο. Είμαι 95% βέβαιος, ότι είναι ακριβώς έτσι όπως σας το λέω. Το θέμα της εγγυοδοσίας είναι αυτό.

Το θέμα του 1,5% δεν είναι 20 χρόνια, είναι 30 χρόνια, τα πρώτα 20 χρόνια ήταν από τη Μελίνα από το ‘89 και τώρα είμαστε στο ’20. Λοιπόν, στο νόμο Γερουλάνου, τον ν. 3905, ο οποίος όμως αυτή τη στιγμή είναι υπό αναθεώρηση και βρισκόμαστε σε διαβουλεύσεις με το Υπουργείο Πολιτισμού και υποθέτω και ελπίζω ότι θα είναι κοινό το νομοσχέδιο και με το του Υπουργείο Ψηφιακής Διακυβέρνησης, άρα ό,τι συζήτηση κάνουμε τώρα δεν αφορά στο συγκεκριμένο αυτό νομοσχέδιο που μιλάμε τώρα, αλλά είναι κυρίως ευκαιρία για να πούμε πράγματα για τις βελτιώσεις που θα γίνουν ή την αναθεώρηση του ν. 3905. Εκεί, λοιπόν, στο νόμο Γερουλάνου, υπάρχει για πρώτη φορά μετά τα πρώτα 20 χρόνια ύπαρξης του χρηματοδοτικού εργαλείου για τον κινηματογράφο, υπάρχει το 1,5%, για πρώτη φορά υπήρξε ποινή. Η ποινή αυτή είναι ότι τηλεοπτικός σταθμός, ο όποιος δεν έχει τηρήσει τις δια νόμου υποχρεώσεις του απέναντι στην ανάπτυξη της ελληνικής κινηματογραφίας δεν παίρνει φορολογική ενημερότητα. Αυτό δεν έγινε ποτέ. Ούτε αυτό έγινε ποτέ. Για αυτό το λόγο τόλμησα πριν και είπα, ότι επιτέλους εάν σε 30 χρόνια δεν υπάρχει η βούληση, το τσαγανό, η δύναμη ή οι ισορροπίες, αν και τώρα έχει αλλάξει το τηλεοπτικό τοπίο, αν ούτε και τώρα δεν μπορεί να γίνει αυτό να βρεθεί ένας άλλος τρόπος, γιατί είναι ένα κυρίως χρηματοδοτικό εργαλείο για την ανάπτυξη της κάθε εθνικής κινηματογραφίας.

Θα ήθελα, όμως, να προσθέσω και μία άποψη, ότι κανονικά στη Γαλλία, που λειτουργούν τα πράγματα με μία κινηματογραφική σοφία, νομικά εννοώ, «το ένα χέρι νίβει το άλλο», η τηλεόραση και ο κινηματογράφος πηγαίνουν παρέα, κερδίζουν, τα τηλεοπτικά κανάλια έχουν να κερδίσουν από την ανάπτυξη της ελληνικής κινηματογραφίας. Συνεργάτες μας πρέπει να είναι τα κανάλια. Αν δεν το αντιλαμβάνονται και πρέπει να υποχρεωθούν δια ροπάλου δεν είναι καλοί συνεργάτες. Βρείτε άλλο τρόπο, αλλά πάντως, στο νέο νόμο που θα ετοιμαστεί πρέπει να υπάρχουν χρηματοδοτικά εργαλεία, τα οποία μην πούμε μετά από 10 χρόνια πάλι, δεν καταφέραμε να τα εφαρμόσουμε και αυτό είναι στα χέρια των πολιτικών. Δεν είναι στα χέρια ούτε των αιτημάτων των κομμάτων, είναι πάντοτε στα χέρια των κυβερνώντων, των όποιων κυβερνώντων.

**ΣΟΦΙΑ ΒΟΥΛΤΕΨΗ(Αντιπρόεδρος της Επιτροπής):** Τον λόγο έχει ο κ. Τσιλιφώνης.

**ΑΝΔΡΕΑΣ ΤΣΙΛΙΦΩΝΗΣ(Πρόεδρος Δ.Σ. Ένωσης Παραγωγών Οπτικοακουστικών Έργων (PACT)):** Καταρχάς, θα έπρεπε να σημειώσω στους νεότερους ότι το νόμο για το 1,5% τον έχω συντάξει εγώ ο ίδιος πριν από 31 χρόνια και καταφέραμε με βοήθεια πολλών φίλων τότε να νομοθετήσουμε, αλλά δεν εφαρμόσθηκε ποτέ από τα ελεύθερα κανάλια. Ο νόμος αυτός εφαρμόσθηκε σε ένα βαθμό από τη Nova, σε ένα μικρότερο βαθμό από την Cosmote, η ΕΡΤ σε κάποια πράγματα και κάποιες χρονιές, τα ελευθέρα κανάλια δεν τον εφάρμοσαν ποτέ. Ο κ. Παπαχατζής, το είπε πάρα πολύ καλά, καμία κυβέρνηση δεν πήρε το πολιτικό κόστος να εφαρμόσει αυτό το νόμο. Αυτός ο νόμος τι προέβλεπε τότε; Τώρα δε ξέρω που έχει εξελιχθεί μιλάω για την πρώτη εγγραφή του νόμου που την είχαμε γράψει το 1989. Προέβλεπε ότι αν σε 2 χρόνια, γιατί δεν μπορούσε να τα βλέπει κάθε χρόνο, έβλεπε το δεύτερο χρόνο, αν τα λεφτά δεν είχαν επενδυθεί από το κανάλι σε παραγωγή κινηματογραφικών έργων, τότε πήγαιναν στο Κέντρο Κινηματογράφου. Τόσο απλά, τόσο καθαρά, χωρίς πολλά πολλά ή γινόταν ένας έλεγχος μετά από 2 χρόνια, έλεγε, στον προηγούμενο χρόνο πληρώσατε αυτά τα λεφτά; Να οι αποδείξεις. ΟΚ, μια χαρά πηγαίνετε. Δεν τα πληρώσατε; Αυτό το ποσό το 1,5% όπως είναι και γραφόταν κατευθείαν στο κέντρο Κινηματογράφου. Αυτό δεν εφαρμόσθηκε ποτέ. Αν βρεθεί κάποια κυβέρνηση που θα αποφασίσει αυτό το νόμο να τον εφαρμόσει καλώς, αλλιώς έχει δίκιο ο κ. Τσεμπερόπουλος, πρέπει να βρεθεί μια άλλη αντικατάσταση, γιατί αυτή τη στιγμή, στην ουσία κοροϊδευόμαστε, να νομίζουμε ότι έχουμε χρηματοδότηση από το 1,5%, ενώ δεν έχουμε.

Θα ήθελα να απαντήσω στην κυρία να απαντήσω στην κυρία Αδαμοπούλου, σχετικά με τις ελάχιστες επιλέξιμες δαπάνες. Εμείς υποστηρίζουμε ότι το 100.000 είναι παγκοσμίως ανταγωνιστικό για ένα πάρα πολύ απλό λόγο και αυτό δεν το αντιλαμβάνονται και κάποιοι από τους συναδέλφους, οι οποίοι νομίζουν ότι θα υποβάλουν μια δουλειά των 10 ή 20 ή 30 χιλιάδων, θα πάρουν 10 ή 12 χιλιάδες, που θα είναι η επιδότηση και εκείνη τη στιγμή θα αντιληφθούν ότι το κόστος διαχείρισης, γιατί το σύστημα ΕΚΟΜΕ, είναι πάρα πολύ σκληρό σύστημα και καλά κάνει και είναι σκληρό σύστημα, γιατί στην ουσία ελέγχει οικονομικά στοιχεία, έχει δυο εταιρείες ορκωτών ελεγκτών, οι οποίοι κυριολεκτικά ξετινάζουν την παραγωγή, όσοι έχουν κάνει αιτήσεις, όσοι έχουν πάρει λεφτά, βλέπουν ότι εκεί δεν είναι «παίξε γέλασε», δεν είναι «καλά παιδιά είμαστε», δεν είναι «ωραία ρε παιδιά κάνουμε τέχνη», κοιτάνε πάρα πολύ σκληρά τα πράγματα. Για να μπορέσεις λοιπόν, να το υπηρετήσεις αυτό το σύστημα έχεις ένα κόστος ανάλογα την παραγωγή 5 ή 10 ή 20 χιλιάδες, είναι το κόστος εξυπηρέτησης του συστήματος. Αν είναι να κάνεις μια αίτηση, για να πάρεις 10.000 χιλιάδες επιδότηση και να σου έχει κοστίσει 8.000 η εξυπηρέτηση, είναι λάθος. Αυτό είναι το σημείο που εμείς λέμε ότι πρέπει να είναι μεγαλύτερο, τουλάχιστον 100.000 η επιλέξιμη δαπάνη. Όχι, γιατί δεν πρέπει να βοηθηθούν οι μικρότερες παραγωγές και για αυτό λέμε να γίνονται σε πακέτα, για να μπορούν να χρηματοδοτηθούν και αυτές.

Τελευταίο σημείο, το οποίο ανέφερε ο κ. Παπαχατζής, και έχει πάρα πολύ δίκιο είναι το Ταμείο Εγγυοδοσίας. Δυστυχώς, το ταμείο εγγυοδοσίας έχει εφαρμοσθεί, μέσα όμως στον εφαρμοστικό, μάλλον έχει νομοθετηθεί, που είναι όμως το πρόβλημα; Λέει ισχύουν όλα αυτά και παράλληλα ισχύουν και τραπεζικά κριτήρια. Αυτό δεν είναι «παραθυράκι» είναι «μπαλκονόπορτα», διότι η τράπεζα δεν εξετάζει το έργο, δεν εξετάζει την απόφαση, δεν εξετάζει αυτές τις μελέτες και εγκρίσεις που θα δώσει το ΕΚΟΜΕ ή το Κέντρο Κινηματογράφου. Τι κάνει; Εξετάζει τον φορέα μόνο και αν ο φορέας μπορεί να δανειοδοτηθεί, πολύ καλά τον δανειοδοτεί, που θα τον δανειοδοτούσε έτσι και αλλιώς ακόμη και αν δεν είχε πάρει επιδότηση από το ΕΚΟΜΕ. Άρα, πρέπει στο Ταμείο Εγγυοδοσίας να φαίνεται πεντακάθαρα ότι πρόκειται για μια εγγυητική επιστολή, που έναντι αυτής της επιστολής μπορεί να δανειοδοτηθεί μια μικρή εταιρεία και εδώ χρειάζεται πολιτική βούληση για το πόσο καθαρό θα είναι αυτό. Αυτή τη στιγμή υπάρχει ως διάθεση, αρκετά δεν λειτουργεί.

Σας ευχαριστώ.

**ΣΟΦΙΑ ΒΟΥΛΤΕΨΗ(Αντιπρόεδρος της Επιτροπής):** Τον λόγο έχει ο κ. Κουάνης.

**ΠΑΝΟΣ ΚΟΥΑΝΗΣ (Πρόεδρος και Διευθύνων Σύμβουλος του Εθνικού Κέντρου Οπτικοακουστικών Μέσων και Επικοινωνίας Α.Ε. (ΕΚΟΜΕ)):** Αυτό που ήθελα να πω, είναι ότι εξαρχής το ΕΚΟΜΕ αντιμετωπίζει το ευρύτερο οπτικοακουστικό οικοσύστημα ως ένα ενιαίο και ανοικτό περιβάλλον, όπου συναντώνται όλες οι δημιουργικές και παραγωγικές δυνάμεις του οπτικοακουστικού κλάδου. Είτε είναι κινηματογράφος, τηλεόραση, μυθοπλασία, ντοκιμαντέρ, animation, ψηφιακό παιχνίδι.

Εμείς πιστεύουμε, ότι όλα αυτά είναι συγκοινωνούντα δοχεία και ως τέτοια τα αντιμετωπίζουμε. Είμαστε ανοιχτοί, εξαρχής, σε κάθε είδους συνεργασία και για την ακρίβεια, για να μπορέσουμε να υλοποιήσουμε όλα μας τα έργα, προϋποθέτει συνεργασία με πάρα πολλούς και διαφορετικούς φορείς, είτε του δημόσιου τομέα, είτε του ιδιωτικού τομέα. Δηλαδή, για παράδειγμα, τα Film Offices προϋποθέτουν συνεργασίες με όλες τις περιφέρειες και τους δήμους, οι οποίοι έχουν επιλεγεί για να γίνουν τα Film Offices, με τους οποίους έχουμε εξαιρετική συνεργασία. Το rebate και το taxis release, με τις εταιρίες παραγωγής. Το κομμάτι της ψηφιοποίησης, το κομμάτι της εκπαίδευσης. Το ίδιο ισχύει και με το Κέντρο Εικονογράφου και το Υπουργείο Πολιτισμού. Για παράδειγμα, τώρα στο τελευταίο call που έκανε το Υπουργείο Πολιτισμού για τα ψηφιακά παιχνίδια, ζήτησε την συμβολή μας και την συνεργασία μας. Εμείς, αποστείλαμε για την εγκύκλιο που βγήκε τις προτάσεις μας και τις γνώμες μας, έτσι ώστε να βγει μία σωστή εγκύκλιος.

Με το Κέντρο Εικονογράφου, έχουμε κάνει πάρα πολλές παρουσιάσεις και στο φεστιβάλ Βερολίνου και στην FOCUS Λονδίνο και ελπίζω να κάνουμε ακόμα περισσότερες στο μέλλον, όταν αυτό θα το επιτρέψει η κρίση του κορωνοϊού.

Τώρα σε σχέση με τα θέματα τα υπόλοιπα που ειπώθηκαν. Σε σχέση με τις αποσπάσεις. Αυτή τη στιγμή, ολοκληρώθηκε η διαδικασία των αποσπάσεων του ΕΚΟΜΕ και έχει αρχίσει και έρχεται κόσμος. Το πρόβλημα της υποστελέχωσης του ΕΚΟΜΕ λύθηκε. Το επόμενο βήμα είναι θα βγουν μετατάξεις και προσλήψεις μέσω ΑΣΕΠ, οπότε αυτό θα λυθεί μια και καλή το πρόβλημα.

Σε σχέση με τα Film Offices και το Εθνικό Οπτικοακουστικό Αρχείο. Τα Film Offices αυτή τη στιγμή, έχουν ολοκληρωθεί όλες οι τεχνικές μελέτες της αναδόχου τεχνικού συμβούλου. Έχουμε αποστείλει στις περιφέρειες και τους δύο μεγάλους δήμους το draft των προγραμματικών συμφωνιών για να το δουν και αναμένουμε την ψήφιση του σχετικού νομοσχεδίου από το Υπουργείο Εσωτερικών και το Υπουργείο Ψηφιακής Διακυβέρνησης που να επιλύει το πρόβλημα της δικαιοδοσίας των περιφερειών και των δήμων, να συστήσουν από τον Κανονισμό τους το Film Office - γιατί αυτό που βρήκαμε με τον τεχνικό σύμβουλο, είναι ότι υπάρχει ένα πρόβλημα. Δεν προβλέπεται από τον Κανονισμό των περιφερειών και των δήμων τη λειτουργία των Film Offices, δεν έχουν τις αρμοδιότητες τις σχετικές, αλλά πρέπει να πείσει να τις αποκτήσουμε και αυτό γίνεται μόνο με ψήφιση σχετικού νόμου από τα συναρμόδια υπουργεία. Άρα, λοιπόν αναμένουμε, από κει και πέρα, το Πρόγραμμα Δημοσίων Επενδύσεων, το οποίο έχουμε αναλάβει να εκτελέσουμε, θα το εκτελέσουμε, όπως μας ζητήθηκε από την Κυβέρνηση.

Το δεύτερο, το Εθνικό Αποθετήριο. Το ξεκινήσαμε φέτος και έχουμε ξεκινήσει τα πρώτα reports του τεχνικού συμβούλου. Είναι πολύ σημαντικό το γεγονός ότι τώρα θα μας έρθει κόσμος ο οποίος θα έχει τις σχετικές ειδικότητες και ταυτόχρονα, θα μετακομίσουμε σε νέο κτίριο, το οποίο θα έχει τους σχετικούς χώρους για να μπορούμε να υλοποιήσουμε Εθνικό Αποθετήριο, και αυτό είναι από το Πρόγραμμα Δημοσίων Επενδύσεων και έχει ξεκινήσει να υλοποιείται άμεσα. Μάλιστα, έχουμε ήδη πάρει τα πρώτα έργα για να ψηφιοποιήσουμε ηχητικά αρχεία από οργανισμούς.

Σε σχέση με το Ταμείο Εγγυοδοσίας, αυτό που θέλω να πω, είναι ότι δεν έχει σχέση με τον ΕΚΟΜΕ, επειδή το Υπουργείο Ψηφιακής Διακυβέρνησης έχει φύγει και έχει πάει στο Υπουργείο Ανάπτυξης, το είπε ο κ. Τσαμπερόπουλος. Πιστεύω, ότι είναι πάρα πολύ καλό εργαλείο σε συνεργασία και με το φορολογικό, για να καλύψει το κομμάτι του cash flow και το gap financing σε σχέση με μια παραγωγή οπτικοακουστική και κυρίως για τις μικρομεσαίες επιχειρήσεις που έχουν πρόβλημα, καλύπτει το 80%, γιατί εγγυάται το 80% ενός δανείου μια τράπεζα. Νομίζω, ότι το Υπουργείο Ανάπτυξης, θέλω να πιστεύω και η Αναπτυξιακή Τράπεζα θα το βάλει μπρος άμεσα, γιατί έχει φύγει από το Υπουργείο Ανάπτυξης αυτό το θέμα.

Τώρα, σε σχέση, με το κομμάτι της διαδικασίας ελέγχου των προτάσεων. Αυτό που έχω να πω είναι ότι το ΕΚΟΜΕ, η διαδικασία που ακολουθεί για τον έλεγχο είναι σχετική με τη διαδικασία που ακολουθούνται στον αναπτυξιακό νόμο και στους αναπτυξιακούς νόμους της χώρας μας. Δεν είναι διαφορετική. Το αντίθετο. Θα μπορούσα να πω, ότι έχουμε πολύ πιο ενισχυμένα μέτρα ελέγχου, δηλαδή, εμείς βάζουμε 2 ορκωτούς ελεγκτές να ελέγξουν το κάθε project: έναν από την πλευρά της εταιρείας και έναν από την πλευρά τη δικιά μας, για να έχουμε δυο διαφορετικά και έχουμε, ταυτόχρονα, και ένα όργανο ελέγχου από εμάς. Δεν διαφέρει σε κάτι η δικιά μας διαδικασία από τους άλλους αναπτυξιακούς νόμους.

Ευχαριστώ πολύ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Μητρόπουλος.

**ΠΑΝΤΕΛΕΗΜΟΝΑΣ ΜΗΤΡΟΠΟΥΛΟΣ (Γενικός Διευθυντής του Ελληνικού Κέντρου Κινηματογράφου (ΕΚΚ)):** Θα εστιάσω, στο θέμα των σχέσεων του Hellenic Film Commission με το ΕΚΟΜΕ. Ανέφερα και προηγουμένως ότι το Κέντρο Κινηματογράφου, το Hellenic Film Commission είναι ο Οργανισμός, ο οποίος έχει σαν σκοπό την προβολή και προώθηση και την προσέλκυση των ξένων παραγωγών. Το cash rebate διαχειρίζεται μεν το ΕΚΟΜΕ, αλλά θεωρητικά είναι κάτι που θα έπρεπε να το διαφημίζει και να το προωθεί το Hellenic Film Commission. Υπάρχει μια έλλειψη συντονισμού στο παρελθόν από ό,τι γνωρίζω, κάτι όμως, το οποίο τείνει να βελτιωθεί και να εξομαλυνθεί.

Ο νέος νόμος που συζητείται από το Υπουργείο Πολιτισμού, θεωρώ, ότι όλα αυτά θα τα επιλύσει. Χρειάζονται πολλά ακόμα βήματα προκειμένου να υπερηφανευόμαστε για μια εύρωστη και ισχυρή εθνική κινηματογραφία, που να συμπεριλαμβάνει αύξηση του ετήσιου προϋπολογισμού για την επιλεκτική χρηματοδότηση, εξειδικευμένη εκπαίδευση και βελτίωση των υποδομών που πρέπει να προσφέρονται για την παραγωγή των κινηματογραφικών ταινιών και του οπτικοακουστικού περιεχομένου γενικότερα.

Ευχαριστώ.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει η κυρία Αρβανίτη.

**ΑΝΔΡΟΜΑΧΗ ΑΡΒΑΝΙΤΗ (Α΄ Γενική Γραμματέας του Δ.Σ. της Ένωσης Τεχνικών Ελληνικού Κινηματογράφου και Τηλεόρασης Οπτικοακουστικών Μέσων (ΕΤΕΚΤ-ΟΤ)):** Ευχαριστώ πολύ, τη κυρία Γιαννακοπούλου, από το ΚΙΝΑΛ για την ερώτηση, για το ποιες είναι οι εγγυήσεις που δίνει ο ΕΚΟΜΕ για τις εργασιακές σχέσεις. Δυστυχώς, δεν υπάρχει καμία εγγύηση, όχι μόνο στο ΕΚΟΜΕ, αλλά ακόμα και στο Ελληνικό Κέντρο Κινηματογράφου δεν υπάρχει καμία εγγύηση για τις εργασιακές σχέσεις. Γι' αυτό και εμείς ως τεχνικοί, θέλουμε μέσα από το μητρώο που πάει να οργανώσει το Υπουργείο Πολιτισμού, να υπάρχει σύνδεση του και με το ΕΚΟΜΕ με τον Ελληνικό Κέντρο Κινηματογράφου, έτσι ώστε, να μπορούν επαγγελματίες τεχνικοί να εργάζονται στον οπτικοακουστικό χώρο.

Υπάρχει μεγάλο πρόβλημα, όχι τόσο στις κινηματογραφικές παραγωγές, όσο στις τηλεοπτικές, όπου δεν εργάζονται τόσοι επαγγελματίες όσο θα έπρεπε, με τα αποτελέσματα νομίζω, εμφανή σε όλους σας, δεν χρειάζεται να τα περιγράψω. Ενώ στον κινηματογράφο όπου το αποτέλεσμα ενδιαφέρει περισσότερο απασχολούνται περισσότερο επαγγελματίες. Αυτό θα ήταν και μια εγγύηση στις εργασιακές σχέσεις, όπως καταλαβαίνετε, όταν τα συνεργεία αποτελούνται από επαγγελματίες.

Κάτι άλλο που θα ήθελα να αναφέρω, είναι ότι από μία βιοτεχνία πάμε να φτιάξουμε μια βιομηχανία, χωρίς να εξετάζουμε τα μέσα παραγωγής: τα μηχανήματα, τους τεχνικούς. Οι τεχνικοί, είναι αυτοί που θα δώσουν και την κατάλληλη ώθηση στις παραγωγές, και νομίζω ότι δεν έχουμε ασχοληθεί καθόλου με αυτό το κομμάτι, ούτε στο θέμα της εκπαίδευσης των τεχνικών, ούτε σε πολλά άλλα θέματα.

Επίσης, συλλογικές συμβάσεις δεν έχουμε και να φανταστείτε ότι πολλές φορές σε ένα γραφείο παραγωγής απευθυνόμαστε στην ένωση τεχνικών για να μάθουμε τα κόστη των εργαζομένων, εξαιτίας της έλλειψης της συλλογικής σύμβασης που είχε υπογραφεί το 2010 να θυμίσω, και η οποία είναι ανενεργή .

Νομίζω, ότι δεν έχουμε ασχοληθεί καθόλου με αυτό το κομμάτι ούτε στο θέμα της εκπαίδευσης των τεχνικών, ούτε σε πολλά άλλα θέματα. Επίσης συλλογικές συμβάσεις δεν έχουμε, να φανταστείτε, ότι πολλές φορές σε γραφεία παραγωγής για να μάθουν τα κόστη των εργαζομένων, εξαιτίας της έλλειψης συλλογικής σύμβασης που είχαμε φέρει το 2010, η οποία είναι ανενεργή. Νομίζουμε, ότι κάποια στιγμή θα πρέπει ως κινηματογραφικός χώρος να σταθεί πάνω σε αυτό και να συνδράμουμε στη καλυτέρευση του εργασιακού τοπίου.

Όσον αφορά το 1,5% είναι σαφώς πολιτική βούληση όλα αυτά τα χρόνια. Όπως επίσης επιμένουμε στη φορολόγηση των ψηφιακών streaming πλατφορμών.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Ακούγεστε με διακοπές. Καταλάβαμε ότι αναφέρεστε στο 1,5% στο οποίο έχουν αναφερθεί όλοι.

Τον λόγο έχει ο κ. Στεφανόπουλος.

**ΓΕΩΡΓΙΟΣ ΣΤΕΦΑΝΟΠΟΥΛΟΣ (Γενικός Διευθυντής της Ένωσης Εταιρειών Κινητής Τηλεφωνίας):** Καταρχάς να πω, ότι η συμμετοχή μας αφορά στα άρθρα εθνικών μητρώων πολιτών και θα κάνω μια διαπίστωση, που νομίζω ότι είναι χαρακτηριστική για τη συζήτηση που γίνεται για την ψηφιοποίηση της Δημόσιας Διοίκησης. Είναι εξαιρετικά θετικό ότι δημιουργείται για πρώτη φορά εθνικό μητρώο πολιτών, όπου την ασφάλεια διαχειρισών την διαχειρίζεται η Δημόσια Διοίκηση τα προσωπικά δεδομένα. Από την άλλη, το περιβάλλον το οποίο συζητάμε πρέπει να δούμε ότι εξελίσσεται η διεθνής κατάσταση σε μία πλήρως ψηφιοποίηση της σχέσης του πολίτη και του καταναλωτή με τους παρόχους υπηρεσιών, είτε είναι δημόσια είτε είναι ιδιωτική, άρα, η χώρα μας έρχεται με μία κίνηση να τοποθετηθεί απέναντι σε ένα πρόβλημα δίνοντας ριζική λύση και εντάσσοντας αυτή τη λύση, το τραπεζικό σύστημα και τους παρόχους τηλεπικοινωνιών.

Αυτό θα επιτρέψει μια δραματική βελτίωση της εμπειρίας των πολιτών σε βασικές υπηρεσίες που παρέχονται στη χώρα. Αυτό θα γίνει με πάρα πολύ απλό τρόπο στη περίπτωσή μας, μέσω διαδικασιών συναίνεσης του πολίτη απαραίτητο και αναγκαστικό μέσο κάθε τέτοιας συναλλαγής και κατά δεύτερον, δεν θα γίνει με πρόσβαση των επιχειρήσεων στα προσωπικά δεδομένα, αυτοί είναι αποκλεισμένοι. Θα γίνει όμως, με αναζήτηση επιβεβαίωσης ενός στοιχείου εάν είναι ορθό ή λάθος. Αυτό διασφαλίζει τη διαφάνεια της διαδικασίας ,τη μη τήρηση αρχείων που δεν είναι απαραίτητα και μέσα από αυτή τη διαδικασία μπορούμε να εξυπηρετήσουμε την αγορά από απόσταση. Αυτή η διαδικασία θα μεταμορφώσει τις σχέσεις πολιτών, που είναι ιδιαίτερων αναγκών, παράδειγμα ΑμεΑ, παράδειγμα, πολιτών που ζουν σε πολύ ακραία σημεία της χώρας, όπου δεν υπάρχουν σημεία φυσικής εξυπηρέτησης ακόμα και των Ελλήνων που βρίσκονται στο εξωτερικό, όπου χρειάζονται υπηρεσίες, όταν έρχονται στην Ελλάδα και μπορούν να γίνουν συνδρομητές.

Επίσης ξέρουμε τη χώρα στο ίδιο μέτρο σύγκρισης με πρακτικές που ζούμε σήμερα δηλαδή, αν θέλετε να κάνετε συνδρομητική υπηρεσία για εκπαίδευση, επιμόρφωση ή συνδρομή σε υπηρεσίες κινηματογραφικού περιεχομένου, δίνουν ψηφιακά πλήρως χωρίς την ανάγκη φυσικής παρουσίας. Η μεγαλύτερη εταιρεία ψηφιακών υπηρεσιών στον κόσμο σήμερα, η Apple, σχεδιάζει καταστήματα απλά και μόνο για την διαχείριση της εμπειρίας του πελάτη, χωρίς καμία δραστηριότητα εμπορική μέσα σε αυτά και μέσα από αυτή την τοποθέτηση, προωθεί τα προϊόντα της και όλα τα άλλα γίνονται ψηφιακά.

Άρα, για να απαντήσω στην ερώτηση του κ. Κάτση, πρέπει και η αρχική ταυτοποίηση να γίνει με τον ίδιο τρόπο, δεν έχει καμία λογική να γίνει με φυσική παρουσία, διότι η φυσική παρουσία συνεπάγεται την κατάθεση χαρτιών, φωτοτυπιών και εγγράφων, τα οποία πρέπει κάποιος να τα παράξει με φυσικό τρόπο και να τα καταθέσει κάπου, τα οποία θα αποθηκευτούν. Αν λοιπόν, την αρχική ταυτοποίηση δεν την εμπιστευόμαστε, γιατί να εμπιστευτούμε την υπόλοιπη διαδικασία; Η απάντηση είναι πολύ απλή, δεν αφήνουμε μια διαδικασία να γίνεται σε οποιοδήποτε μαγαζί με φυσικό τρόπο, που έχει εξαιρετικά υποκειμενικά χαρακτηριστικά και ειδικά στην ταυτοποίηση, βρίσκεται και η τρύπα του συστήματος, που την αξιοποιούν οι επιτήδειοι και δημιουργείται η απάτη μέσω αρχείων, τα οποία δεν μπορούν να ελεγχθούν με φυσικό τρόπο από μαγαζιά Είναι απολύτως αδύνατο να γίνει κάτι τέτοιο, άρα, η ταυτοποίηση είναι στρατηγικό σημείο να συμπεριληφθεί στην ψηφιακή εμπειρία του καταναλωτή και αυτή είναι ταυτισμένη απόλυτα με την καταπολέμηση της απάτης και από την άλλη μεριά, με την ασφάλεια της διαχείρισης των προσωπικών δεδομένων.

Χαίρομαι ιδιαίτερα, γιατί δίνεται η ευκαιρία να διαπιστώσουμε, ότι υπάρχει πλέον σε βάθος στα πολιτικά κόμματα, στην κοινοβουλευτική διαδικασία και στο σχεδιασμό τον κεντρικό της πολιτείας, μια ψηφιακή στρατηγική, η οποία αρθρώνεται με συναίνεση πολιτική, με στρατηγική, η οποία ακολουθεί μια κυβέρνηση στηρίζει τα βήματα της προηγούμενης και πάμε σε μια καθολική υλοποίηση υπηρεσιών που θα μεταμορφώσουν την εμπειρία των πολιτών και των επιχειρήσεων. Σας ευχαριστώ πολύ που μου δώσετε την ευκαιρία να συμμετέχω σε αυτή τη διαδικασία.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Τον λόγο έχει ο κ. Κυριακουλάκος.

**ΠΑΝΑΓΙΩΤΗΣ ΚΥΡΙΑΚΟΥΛΑΚΟΣ (Αντιπρόεδρος του Δ.Σ. της ΑΣΙΦΑ ΕΛΛΑΣ – Ελληνική Ένωση Κινουμένων Σχεδίων):** Να μιλήσω λίγο για τα θέματα της χρηματοδότησης, τα οποία δεν είναι μόνο το 1,5%, ασφαλώς και λείπει το 1,5% από τη χρηματοδότηση της ελληνικής οπτικοακουστικής αγοράς, λείπει, όμως και η χρηματοδότηση από τις περιφέρειες και από τους δήμους. Όπως είχε σχεδιαστεί στην αρχή το 1,5%, θα έπρεπε στην ουσία να εφαρμοστεί μέσα από συμβάσεις που θα έκανε το Κέντρο Κινηματογράφου με τους τηλεοπτικούς σταθμούς και να ελεγχθεί από το Εθνικό Συμβούλιο Ραδιοτηλεόρασης εάν αυτές συμβάσεις ήταν λειτουργικές ή όχι και με επιβολή προφανώς, προστίμων προς τους τηλεοπτικούς σταθμούς εάν δεν το έκαναν αυτό.

Στο τοπίο που βρισκόμαστε σήμερα, οι ποσοστώσεις αυτές υπέρ της οπτικοακουστικής παραγωγής γενικότερα, είναι πλέον υποχρεώσεις και των ψηφιακών παρόχων και μάλιστα, η χώρα μας θα αναγκαστεί το 2021, να εφαρμόσει τη σχετική Οδηγία της Ευρωπαϊκής Ένωσης, η οποία θα επιβάλει στους παρόχους ψηφιακών πλατφορμών που λειτουργούν στην Ελλάδα, να χρηματοδοτούν και τα ελληνικά οπτικοακουστικά έργα, όπως χρηματοδοτούν όλα τα ευρωπαϊκά οπτικοακουστικά έργα στις χώρες αυτές, βέβαια με υποχρέωση από την 1.1.2021 και έπειτα, ιδιαίτερα στις μεγάλες χώρες, οι οποίες ευελπιστούν με αυτό τον τρόπο να έχουν και διείσδυση στην διεθνή αγορά.

Άρα, το πρόβλημα είναι, θα έλεγα, συνολικό, θα πρέπει να αντιμετωπίσουμε με συνέργειες από όλα τα υπουργεία. Το Υπουργείο Πολιτισμού ελπίζω ότι θα απαντήσει σε αυτό το θέμα στη νομοθεσία για τον κινηματογράφο που επίκειται, αλλά δεν είναι μόνο θέμα του Υπουργείου Πολιτισμού, δεν είναι μόνο θέμα του Υπουργείου Ψηφιακής Διακυβέρνησης, είναι προφανώς θέμα και του Υπουργείου Ανάπτυξης και του Υπουργείου Εθνικής Οικονομίας, γιατί μιλάμε για μια οπτικοακουστική αγορά, την οποία ευελπιστούμε να την αναπτύξουμε σε βιομηχανία, η οποία θα δώσει δουλειές σε πάρα πολύ κόσμο στην χώρα μας.

Μέσα στο πλαίσιο αυτό, εμείς για τα κινούμενα σχέδια, έχουμε ένα επιχειρησιακό και πολιτιστικό σχέδιο, το οποίο το είχαμε εκπονήσει από τα 70 χρόνια δημιουργίας ελληνικών κινουμένων σχεδίων από το 2015 και το οποίο υλοποιούμε σιγά-σιγά και νομίζουμε ότι δεν είναι μόνο υποχρέωση της Πολιτείας να σκύψει πάνω στις χρηματοδοτήσεις, αλλά και η δικιά μας η πρωτοβουλία σαν παραγωγοί, να δημιουργήσουμε τις κατάλληλες υποδομές και τις κατάλληλες συνθήκες, για να έρθουν και ξένες επενδύσεις στην αγορά και εμείς, αυτό το βλέπουμε ας πούμε στη δημιουργία ενός στούντιο κινουμένων σχεδίων, το οποίο να είναι διεθνών προδιαγραφών και να μπορεί να εξυπηρετήσει τις παραγωγές στην χώρα μας, στην Ελλάδα. Υπάρχει το δυναμικό, είμαστε πια πάνω από 1.200 δημιουργοί κινουμένων σχεδίων -το 30% δραστηριοποιείται στη Διασπορά - με μεγάλη τεχνογνωσία και μπορούν αυτοί οι άνθρωποι, με την παραγωγή μόνο μιας μεγάλου μήκους ταινίας κινουμένων σχεδίων και μιας σειράς το χρόνο, να δραστηριοποιηθούν και να έχουν απόδοση και στη διεθνή αγορά.

**ΣΟΦΙΑ ΒΟΥΛΤΕΨΗ (Αντιπρόεδρος της Επιτροπής):** Ολοκληρώθηκε η συνεδρίαση μας με την ακρόαση των εξωκοινοβουλευτικών προσώπων. Στη συνεδρίαση, πρέπει να σας πω -το γνωρίζετε, αλλά και για τους προσκεκλημένους μας - παρόντες ήταν οι δύο Υφυπουργοί, ο κύριος Γεώργιος Γεωργαντάς και ο κύριος Γρηγόρης Ζαριφόπουλος.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βούλτεψη Σοφία, Γιαννάκου Μαριορή (Μαριέττα), Καππάτος Παναγής, Κελέτσης Σταύρος, Κοτρωνιάς Γεώργιος, Κούβελας Δημήτριος, Κυρανάκης Κωνσταντίνος, Κωνσταντινίδης Ευστάθιος, Κώτσηρας Γεώργιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Ταγαράς Νικόλαος, Τσιγκρής Άγγελος, Υψηλάντης Βασίλειος – Νικόλαος, Χιονίδης Σάββας, Αυγέρη Θεοδώρα (Δώρα), Γιαννούλης Χρήστος, Καλαματιανός Διονύσιος – Χαράλαμπος, Κάτσης Μάριος, Λάππας Σπυρίδωνας, Παπαηλιού Γεώργιος, Πούλου Παναγιού (Γιώτα), Τζανακόπουλος Δημήτριος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Δελής Ιωάννης, Μυλωνάκης Αντώνιος και Αδαμοπούλου Αγγελική.

Τέλος και περί ώρα 15.05΄ λύθηκε η συνεδρίαση.

**Η ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΣΟΦΙΑ ΒΟΥΛΤΕΨΗ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**